LAKIVALIOKUNNAN LAUSUNTO 8/2013 vp\nLaVL 8/2013 vp - HE 191/2012 vp\nEduskunta on 7 päivänä helmikuuta 2013 lähettäessään hallituksen esityksen eduskunnalle laiksi erillisellä päätöksellä määrättävästä veron- tai tullinkorotuksesta sekä eräiksi siihen liittyviksi laeiksi (HE 191/2012 vp) valmistelevasti käsiteltäväksi valtiovarainvaliokuntaa samalla määrännyt, että lakivaliokunnan on annettava asiasta lausunto valtiovarainvaliokunnalle.\nhallintoneuvos Esa Aalto, korkein hallinto-oikeus\nkäräjätuomari Petteri Plosila, Helsingin käräjäoikeus\nrikostorjuntajohtaja Sami Rakshit, Tulli\nasianajaja Ossi Haapaniemi, Suomen Asianajajaliitto\nEuroopan ihmisoikeustuomioistuimen ratkaisukäytännössä kiellon soveltamisala ei rajoitu vain varsinaisiin rikosoikeudellisiin rangaistuksiin, vaan se ulottuu myös erilaisiin rangaistusluonteisiin hallinnollisiin seuraamuksiin. Veronkorotus ja tullinkorotus ovat tällaisia rangaistusluonteisia hallinnollisia seuraamuksia, ja korotus voidaan määrätä teosta, josta voi seurata myös rikosoikeudellinen rangaistus (esim. Jussila v. Suomi 23.11.2006, Ruotsalainen v. Suomi 16.6.2009). Korkeimpien oikeuksien oikeuskäytäntö (mm. KKO 2010:45, KKO 2010:46, KKO 2010:82, KKO 2011:35, KKO 2011:80, KKO 2011:111, KKO 2012:55, KKO 2012:71, KKO 2012:79, KKO 2012:106; ks. myös KHO 2011:41) on sittemmin ohjannut lainkäyttöä verorikoksissa. Tämä on kuitenkin tapahtunut ilman riittävää kansallista lainsäädäntöpohjaa. Ehdotetun sääntelyn tarkoitusperät liittyvät etupäässä Suomen kansainvälisoikeudellisten velvoitteiden toteuttamiseen ja niiden ainakin jossain määrin tiukentuneeseen tulkintaan, mutta muutokselle on myös ilmeiset kansalliset tarpeet.\nNyt käsiteltävänä olevan hallituksen esityksen tarkoituksena on antaa säännökset veronkorotusmenettelyn ja rikosprosessin yhteensovittamisesta. Sääntelyllä pyritään sen soveltamisalalla siihen, että sama asia käsitellään — ja siitä annetaan mahdollinen seuraamus — vain yhdessä menettelyssä. Tätä voidaan pitää paitsi perus- ja ihmisoikeuksien toteuttamisen myös yleensäkin tarkoituksenmukaisen sanktiopolitiikan kannalta perusteltuna. Lakivaliokunnan mukaan ne bis in idem -periaatteen huomioiminen lainsäädäntötasolla on siten kannatettavaa. Kokonaan uudenlaisen menettelyllisen järjestelmän luominen veronkorotusten ja rikosoikeudellisten rangaistusten välille on kuitenkin erittäin haastavaa ja sisältää monia oikeudellisesti vaativia kysymyksiä.\nLakivaliokunta toteaa, että ehdotus koskee vain veronkorotusmenettelyn ja rikosprosessin yhteensovittamista. Tämä on kuitenkin ymmärrettävää, koska ne bis in idem -periaatteen toteuttamisen kannalta verotusta koskevat järjestelyt ovat käytännön merkitykseltään suurimpia. Yhteensovittamistarpeita on kuitenkin myös muilla aloilla. Tämän vuoksi on tärkeää, että ne bis in idem -periaatteen edellyttämiä lainsäädäntömuutoksia saataisiin aikaan myös nyt esitettyä laaja-alaisemmin.\nEdellä viitatussa korkeimpien oikeuksien oikeuskäytännössä on katsottu, että syyte on voitu nostaa ja rangaistus tuomita, mikäli veronkorotus ei ole tullut lopulliseksi ennen syytteen nostamista. Hallituksen esityksen mukaan veronkorotuspäätöksen lopullisuudella ei olisi jatkossa enää merkitystä, vaan määrätty veronkorotus estäisi syyttämisen ja rankaisemisen riippumatta sen lopullisuudesta. Perustuslakivaliokunta on hallituksen esityksestä antamassaan lausunnossa katsonut (PeVL 17/2013 vp), että sääntelyratkaisun voidaan katsoa menevän osin pidemmällekin kuin mitä ihmisoikeusvelvoitteet tällä hetkellä ehdottomasti vaativat. Perustuslakivaliokunta on pitänyt veronkorotuspäätöksen luonteen vuoksi perusteltuna sitä, että syytteen nostamista ei ole sidottu päätöksen lopullisuuteen, vaan syytteen nostaminen estyy jo siinä vaiheessa, kun samalle henkilölle on määrätty veronkorotus.\nLakivaliokunnan mukaan uuden järjestelmän on oltava mahdollisimman selväpiirteinen, mutta samaan aikaan siinä on kyettävä huomioimaan sääntelykohteen erityispiirteet. Tärkeää on ottaa huomioon erityisesti se, että veronkorotuspäätösten tekeminen on pitkälti automatisoitua eikä välttämättä sisällä juuri yksittäistapauksellista harkintaa. Lakivaliokunnan mukaan ehdotetussa sääntelyssä edellä esitetyt näkökohdat on otettu huomioon asianmukaisesti.\nEräiltä osin hallituksen esitykseen sisältyvissä lakiehdotuksissa on kuitenkin, jäljempänä esitettävällä tavalla, lakivaliokunnan käsityksen mukaan muutostarpeita, joita on eräiltä osin tuotu esiin jo perustuslakivaliokunnan asiassa antamassa lausunnossa ja joihin valtiovarainvaliokunnan tulisi kiinnittää erityistä huomiota. Huomioitava on myös se, että yhden säännösehdotuksen muuttaminen voi aiheuttaa muutostarvetta muihin ehdotettuihin säännöksiin.\nRikoslakiin ehdotetut toimenpiteistä luopumissäännökset\nRikoslain (39/1889) 29 luvun 11 §:n 1 momenttiin ehdotetaan säännöstä, jonka mukaan veropetoksessa, lievässä veropetoksessa ja verorikkomuksessa voidaan jättää ilmoitus tekemättä, esitutkinta toimittamatta, syyte ajamatta sekä rangaistus määräämättä tai tuomitsematta, jos odotettavissa oleva tai määrätty veron- tai tullinkorotus harkitaan riittäväksi seuraamukseksi. Asiaa arvioitaessa otetaan huomioon laiminlyönnin vakavuus ja toistuvuus, odotettavissa oleva rangaistus, laiminlyöntiin liittyvän veron tai tullin määrä, odotettavissa olevan tai määrätyn veron- tai tullinkorotuksen suuruus sekä verovelvolliselle laiminlyönnistä mahdollisesti aiheutuneet muut seuraukset.\nVoimassa olevan sääntelyn mukaan toimenpiteistä luopumisen mahdollisuus koskee lievää veropetosta ja verorikkomusta, joten muutoksena aikaisempaan oikeustilaan olisi toimenpiteistä luopumisen mahdollisuuden ulottaminen tavalliseen veropetokseen. Taustalla on hallituksen esityksen lähtökohta siitä, että jatkossa valitaan jompikumpi seuraamuslinja: veronkorotus- tai verorikoslinja. Tämä edellyttää paitsi verotusmenettelyä koskevan uuden erillislain säätämistä (1. lakiehdotus) myös rikoslain (2. lakiehdotus) muuttamista siten, että rikosoikeudellisista toimenpiteistä luopuminen on mahdollista silloin, kun riittävänä sanktiona on veronkorotus. Veronkorotuksen ensisijaisuus koskisi kaikkia lieviä veropetoksia ja verorikkomuksia. Vankeusrangaistusta edellyttävät teot on jatkossakin tarkoitus käsitellä rikosprosessissa, mutta veronkorotuksen ensisijaisuus koskisi myös vähäisimpiä perustunnusmerkistönmukaisia veropetoksia tilanteissa, joissa teoista olisi odotettavissa sakkorangaistus. Saadun selvityksen mukaan muutos nykytilaan ei olisi kovin suuri, koska veropetoksen normaalirangaistus on vankeusrangaistus. Esimerkiksi vuonna 2010 tuomituista rangaistuksista 72 % oli vankeutta.\nSen harkinta, ohjautuuko tietty asia hallinnollisena seuraamuksena määrättävän veronkorotuksen linjalle tai rikosprosessiin, tulee olemaan jatkossa keskeisessä asemassa. Tämä harkinta tulee käytännössä olemaan Verohallinnolla ja Tullilla, ja siinä vaikuttavista kriteereistä on edellä esitetyn mukaisesti ehdotettu säädettäväksi rikoslaissa (rikoslain 29 luvun 11 §:n 1 momentti). Näitä kriteereitä voidaan lakivaliokunnan mukaan pitää tarkoituksenmukaisina. Lakivaliokunta kuitenkin korostaa, että sääntelyn toimiminen käytännössä edellyttää toimivaa viranomaisyhteistyötä toimivaltaisten viranomaisten ja rikosprosessiviranomaisten välillä. Teon moitittavuuden arviointi ja tulevan seuraamuksen ennakointi voi olla toisinaan vaativaa, ja lakivaliokunnan mukaan toimivaltaisen viranomaisen tulisi tältä osin pohtia asiaa yhdessä syyttäjän kanssa. Lakivaliokunnan mielestä valtiovarainvaliokunnan tulisi harkita tätä yhteistyövelvoitetta koskevan säännöksen lisäämistä 1. lakiehdotukseen.\nPerustuslakivaliokunta on lausunnossaan katsonut, että 1. lakiehdotuksen 3 §:ää ja ehdotettua rikoslain 29 luvun 11 §:n 2 momentin jälkimmäistä virkettä on muutettava siten, että poikkeussäännöksi tarkoitettu asian uudelleen tutkinta on mahdollista ainoastaan silloin, kun aikaisemmin määrätty veronkorotus on poistettu. Mahdollista ei siten enää jatkossa olisi se, että rangaistus määrätään edes poikkeuksellisesti tilanteessa, jossa samassa asiassa on edelleen voimassa oleva veronkorotus. Tästä aiheutuu ensinnäkin se, että ehdotetusta rikoslain 29 luvun 11 §:n 1 momentista on poistettava ilmaisu "määrätty" veronkorotus toimenpiteistä luopumisen edellytyksenä.\nToiseksi säännöksestä on poistettava ilmaisu siitä, että rangaistus voidaan jättää "tuomitsematta" sen vuoksi, että odotettavissa oleva veron- tai tullinkorotus harkitaan riittäväksi seuraamukseksi. Tältä osin säännökseen sisältyvää ilmausta rangaistuksen määräämättä jättämisestä voidaan pitää riittävänä ja paremmin yhteensopivana 1. lakiehdotuksen tavoitteiden kanssa. Kokonaisuudessaan sääntely jättää eri viranomaisille riittävästi harkintavaltaa luopua toimenpiteistä eri prosessivaiheissa.\nLisäksi laillisuusperiaatteen vahvistamiseksi 1 momenttia on lakivaliokunnan mukaan täsmennettävä siten, että "laiminlyönnin" ohelle säännökseen lisätään aktiivista toimintaa kuvaava ilmaisu "teko" momentin kolmeen eri kohtaan.\nEdellä esitetyn perusteella lakivaliokunta esittää valtiovarainvaliokunnalle, että 2. lakiehdotuksen eli rikoslain 29 luvun 11 §:n 1 momenttia muutetaan seuraavasti:\n"Edellä 1, 3 ja 4 §:ssä tarkoitetussa rikosasiassa voidaan jättää ilmoitus tekemättä, esitutkinta toimittamatta, syyte ajamatta sekä rangaistus määräämättä (poist.), jos odotettavissa oleva (poist.) veron- tai tullinkorotus harkitaan riittäväksi seuraamukseksi. Asiaa arvioitaessa otetaan huomioon teon tai laiminlyönnin vakavuus ja toistuvuus, odotettavissa oleva rangaistus, tekoon tai laiminlyöntiin liittyvän veron tai tullin määrä, odotettavissa olevan (poist.) veron- tai tullinkorotuksen suuruus sekä verovelvolliselle teosta tai laiminlyönnistä mahdollisesti aiheutuneet muut seuraukset."\nVerorikoksia vastaavat samanlaiset säännökset ehdotetaan hallituksen esityksessä otettaviksi myös rikoslain 46 luvun 16 §:n 1 momenttiin ja 50 a luvun 6 §:n 1 momenttiin. Lakivaliokunnan mukaan vastaavat muutokset olisi tehtävä myös näihin säännöksiin.\nHallituksen esityksen mukaan määrätty veronkorotus ei aina kaikissa tilanteissa muodostaisi estettä rikosprosessille. Toimivaltainen viranomainen voi 1. lakiehdotuksen 3 §:n mukaan tehdä veronkorotuksen määräämisen jälkeen samasta asiasta rikosilmoituksen kuitenkin vain, jos veronkorotuksen määräämisen jälkeen on saatu näyttöä uusista tai vasta esiin tulleista tosiseikoista. Rikoslain 29 luvun 11 §:n 2 momenttiin ehdotetaan vastaavasti lisättäväksi säännös siitä, että syyte voidaan nostaa ja tuomio antaa vain, jos veron- tai tullinkorotuksen määräämisen jälkeen on saatu näyttöä uusista tai vasta esiin nousseista tosiseikoista. Samankaltaiset säännökset ehdotetaan otettaviksi myös rikoslain 46 luvun 16 §:n 2 momenttiin ja 50 a luvun 6 §:n 2 momenttiin. Ehdotettavalla sääntelyllä olisi tarkoitus luoda sellainen kansallinen sääntely, jonka mukaisesti asia voitaisiin ottaa uudelleen tutkittavaksi ihmisoikeussopimuksen 7. lisäpöytäkirjan 4 artiklan 2 kappaleessa säädetyllä tavalla.\nKyse on käytännössä tilanteista, joissa menettely osoittautuu jälkikäteen olennaisesti vakavammaksi kuin aluksi arvioitiin. Kuten hallituksen esityksessä sivulla 30 esitetään, näissä tilanteissa veron- tai tullinkorotus olisi esiin tulleen uuden näytön ja tosiseikkojen perusteella alun alkaen jäänyt määräämättä ja asia olisi siirretty käsiteltäväksi rikosprosessissa. Kyse on esimerkiksi siitä, että vähäinen veronkorotusta edellyttävä teko osoittautuukin verotarkastuksessa vankeutta edellyttäväksi törkeäksi veropetokseksi. Näissä tilanteissa asian uudelleen tutkinta on perusteltua ja se on myös sopusoinnussa ihmisoikeussopimuksen lisäpöytäkirjan kanssa, jäljempänä selostetuin rajauksin.\nPerustuslakivaliokunta katsoo lausunnossaan, että Euroopan ihmisoikeussopimuksen 7. lisäpöytäkirjan 4 artiklan 2 kappale ei muodosta estettä säätää kansallisesti tällaisessa asetelmassa sovellettavasta menettelystä, jossa hallinnollisessa prosessissa annetun sanktion määräämisen jälkeen viranomainen voi tehdä asiassa rikosilmoituksen. Edellytyksenä on, että lainvoimainen ratkaisu voidaan syrjäyttää vain, jos sille on olemassa erityiset perusteet. Uutena näyttönä ei vastaajan vahingoksi voida vedota esimerkiksi sellaisiin seikkoihin, jotka olisi voitu tai pitänyt esittää aikaisemmassa menettelyssä. Perustuslakivaliokunta pitää lisäksi selvänä, että asian käsitteleminen uudelleen voi tulla kysymykseen vain, jos uusi näyttö on sellaista, että tieto siitä olisi olennaisesti vaikuttanut aiemmin käydyn prosessin lopputulokseen. Sääntelystä on perustuslakivaliokunnan mielestä käytävä ilmi, että asia voidaan käsitellä rikosprosessissa uudelleen vain, jos veronkorotuksen määräämisen jälkeen on saatu näyttöä sellaisista uusista ja olennaisista tosiseikoista, jotka olisivat johtaneet alkuperäisen veronkorotuksen määräämättä jättämiseen ja asian siirtämiseen rikosprosessissa käsiteltäväksi. Lisäksi on edellytettävä, että ilmenneet uudet seikat ovat sellaisia, että niiden huomiotta jääminen ei ole johtunut viranomaisesta itsestään. Lisäksi perustuslakivaliokunta pitää tärkeänä, että veronkorotusta koskeva päätös poistetaan ennen asian käsittelyä rikosoikeudellisessa menettelyssä.\nLakivaliokunnan mukaan perustuslakivaliokunnan lausunnossaan esittämät näkökohdat edellyttävät muutoksia paitsi 1. lakiehdotukseen myös rikoslakiin ehdotettuihin säännöksiin. Lakivaliokunnan mukaan 1. lakiehdotuksessa on perusteltua säätää aikaisemman virheellisin perustein määrätyn veronkorotuksen poistamisesta, sen edellytyksistä ja tarkemmasta menettelystä. Tältä osin lakivaliokunta painottaa, että rikosprosessin selkeys edellyttää aikaisemman veronkorotuspäätöksen poistamista ja että oikeusturvanäkökohdista poistamisen kynnys tulisi sitoa edellä esitetyin perustuslakivaliokunnan lausunnossa ilmenevin tavoin muun muassa olennaisuus -kriteeriin. Rikoslain säännös uudelleen tutkinnasta tulee vuorostaan sitoa 1. lakiehdotuksen sääntelyyn siten, että syytteen nostaminen on mahdollista vain, kun samassa asiassa määrätty veronkorotus on muutetun 1. lakiehdotuksen mukaisesti poistettu. Näin vältytään asian päällekkäiseltä sääntelyltä.\nRikoslain 29 luvun 11 §:n 2 momentin, 46 luvun 16 §:n 2 momentin ja 50 a luvun 6 §:n 2 momentin jälkimmäiset virkkeet on lakivaliokunnan mukaan perusteltua muuttaa siten seuraavaan muotoon:\nHallituksen esitykseen sisältyvässä 2. lakiehdotuksessa rikoslain 29 luvun 11 §:n 3 momenttiin ehdotetaan seuraavanlaista säännöstä: "Tuomittaessa tekijälle rangaistus 1 tai 2 §:ssä tarkoitetusta rikoksesta erillisellä päätöksellä määrättävästä veron- tai tullinkorotuksesta annetun lain ( / ) mukaisesti henkilölle määräämättä jätettyä veronkorotusta on pidettävä rangaistusta ankaroittavana seikkana siten, että tekijälle on määrättävä ehdollisen vankeusrangaistuksen oheisseuraamuksena 6 luvun 10 §:n 1 momentissa mainittu sakko riippumatta viimeksi mainitussa lainkohdassa säädetyn edellytyksen täyttymisestä. Jos tekijälle määrätään sakko tai ehdoton vankeusrangaistus, on rangaistusta kovennettava."\nLakivaliokunnan kuulemat asiantuntijat ovat arvostelleet esitettyä ankaroittamisperustetta voimakkaasti. Rikoslain rangaistuksen mittaamista koskevan sääntelyn näkökulmasta on hyvin ongelmallista, että yleisen tuomioistuimen tulisi rakentaa rangaistuksen ankaruutta koskeva arvionsa osaksi siihen, mistä se olettaa vastaajan vapautuneen.\nRikoslain 6 luvun 5 §:ssä säädetään rangaistuksen koventamisperusteista. Niitä ovat: 1) rikollisen toiminnan suunnitelmallisuus; 2) rikoksen tekeminen vakavien rikosten tekemistä varten järjestäytyneen ryhmän jäsenenä; 3) rikoksen tekeminen palkkiota vastaan; 4) rikoksen tekeminen rotuun, ihonväriin, syntyperään, kansalliseen tai etniseen alkuperään, uskontoon tai vakaumukseen, seksuaaliseen suuntautumiseen tai vammaisuuteen perustuvasta vaikuttimesta taikka niihin rinnastettavasta muusta vaikuttimesta; ja 5) tekijän aikaisempi rikollisuus, jos sen ja uuden rikoksen suhde rikosten samankaltaisuuden johdosta tai muuten osoittaa tekijässä ilmeistä piittaamattomuutta lain kielloista ja käskyistä.\nKyseinen säännös koskee kaikkia rikoslain erityisen osan rikoksia, eikä rikoslaki tunne nyt ehdotetun kaltaista yksittäistä rikosta koskevaa rangaistuksen mittaamis- taikka ankaroittamisperustetta. Rikoslaissa omaksutun systematiikan vuoksi veropetoksia koskevan ankaroittamisperusteen säätäminen olisi tästäkin näkökulmasta hyvin ongelmallista ja poikkeuksellista. Rangaistuksen lieventämisperusteiden ryhmässä rangaistuksen kohtuullistamisperusteet erotetaan omaksi ryhmäkseen. Niin sanotun sanktiokumulaation estämiseksi rangaistusta lieventävänä seikkana on otettava huomioon muun muassa "tekijälle rikoksesta johtunut tai hänelle tuomiosta aiheutuva muu seuraus" (RL 6:7.1-kohta). Tuomittaessa henkilö esimerkiksi törkeästä veropetoksesta tulee sanktiokumulaation välttämiseksi nykyisin ottaa huomioon rangaistuksen ohella henkilölle teosta aiheutunut, hallinnollisessa menettelyssä määrätty veronkorotus. Korkeimman oikeuden ennakkoratkaisussa KKO:1981-II-14 rangaistusta mitattaessa otettiin alentavana tekijänä huomioon syytetyille veronkorotuksina ja -lisäyksinä aiheutuneet ankarat taloudelliset seuraamukset.\nUudistuksen myötä henkilöllä ei olisi enää aikaisemmin määrättyä veronkorotusta tilanteissa, joissa hänet tuomitaan rangaistukseen veropetoksesta. Näissä tilanteissa ei enää tulisi siten sovellettavaksi sanktiokumulaatiosäännös, eikä aikaisemmin määrätty hallinnollinen seuraamus myöskään rangaistuksen mittaamista koskevan yleissääntelyn perusteella vaikuttaisi rangaistuksen mittaamisessa lievempään suuntaan. Tämä merkitsee, että rangaistuskäytännön voidaan ennakoida jossain määrin ankaroituvan, vaikka ehdotettu 3 momentti poistetaan.\nSaamansa selvityksen perusteella lakivaliokunta katsoo, että ehdotettu ankaroittamisperuste on vastoin rikoslain rangaistuksen määräämisen perusperiaatteita. Perustuslakivaliokunnan lausunnossa on lisäksi kiinnitetty huomiota siihen, että jos voimaantuloa aikaistetaan, ankaroittamisperusteeseen tulee kiinnittää huomiota, koska sitä ei voida soveltaa taannehtivasti. Jäljempänä ehdotettava voimaantulon aikaistaminen merkitsee lisäperustetta arvioida koventamisperusteen välttämättömyyttä. Edellä esitetyn perusteella lakivaliokunta katsoo, että 2. lakiehdotuksen, rikoslain 29 luvun 11 §:n 3 momentti tulee poistaa.\nLakivaliokunta pitää kuitenkin erittäin tärkeänä, että muutoksen myötä kokonaisrangaistustaso ei laske ja syyttämis- ja tuomitsemiskäytännössä otetaan huomioon edellä esitetyt näkökohdat.\nHallituksen esityksen mukaan ennen ehdotettujen lakien voimaantuloa tapahtuneisiin tekoihin ja laiminlyönteihin sovellettaisiin lakiehdotusten voimaantulosäännösten mukaan lakien voimaan tullessa voimassa olleita säännöksiä. Uutta järjestelyä ei siten miltään osin sovellettaisi taannehtivasti. Verotusmenettelyn luonteesta johtuen ehdotettu sääntely merkitsee sitä, että sääntelyssä tarkoitetut vaikutukset toteutuisivat täysimääräisesti vasta useiden vuosien päästä. Näin säädetty voimaantulosäännös johtaisi hyvin pitkään siirtymävaiheeseen, jonka aikana asioita jouduttaisiin edelleen ratkomaan nykyisen, epätyydyttävänä pidettävän oikeustilan pohjalta.\nLakivaliokunnan saaman selvityksen mukaan yleisten tuomioistuinten näkökulmasta lakiehdotusten kiireinen voimaan saattaminen olisi tärkeää. Nykyinen järjestelmä synnyttää tilanteita, jotka ovat yhdenvertaisen kohtelun vaatimuksen kannalta hyvin ongelmallisia.\nVoimaantulosääntelyn asiassa tekee haasteelliseksi se, että hallituksen esityksessä on edellä todetun mukaisesti omaksuttu lopullisuus -kriteerin osalta eri linja kuin edelleen noudatettavassa KKO:n ratkaisuihin perustuvassa viranomaiskäytännössä. Ongelmana ovat siis etupäässä ne vireillä olevat jutut, joissa veronkorotus on annettu ennen kuin syyte on nostettu. Edelleen noudatettavan käytännön mukaan syytteen nostaminen on mahdollista, kunhan veronkorotus ei ole tullut ennen syytteen nostamista lopulliseksi. Uudessa ehdotetussa menettelyssä kahta seuraamusta ei sen sijaan olisi. Ilman ehdotettua voimaantulosääntelyä rangaistusta ei siis voitaisi määrätä, jos aikaisemmin on määrätty veronkorotus, riippumatta siitä, onko määrätty veronkorotus lopullinen vai ei. Tämä merkitsisi käytännössä sitä, että syytteet olisi lain voimaantulon jälkeen hylättävä kaikissa niissä tapauksissa, joissa veronkorotus on jo annettu. Lakivaliokunnan mukaan tätä ei voida pitää hyväksyttävänä, mistä syystä sääntelyn ajallista ulottuvuutta on perusteltua rajata.\nPerustuslakivaliokunta pitää sääntelyn ajallista soveltamisrajausta sinänsä mahdollisena ainakin siltä osin kuin se kohdistuu lain voimaan tullessa rikosprosessissa käsiteltävinä oleviin tapauksiin. Perustuslakivaliokunta toteaa lisäksi, että kysymys on ensisijaisesti prosessuaalisesta uudistuksesta. Esitys koskee tekojen käsittelyä erillisissä menettelyissä, eikä sillä puututa merkittävästi suoraan tekojen rangaistavuuteen. Tällaiseen menettelylliseen uudistukseen liittyvällä menettelyn käyttöönottoa lykkäävällä voimaantulosääntelyllä ei perustuslakivaliokunnan mielestä ole suoraa liityntää kansainvälisissä ihmisoikeussopimuksissa turvattuun niin sanottuun lievemmän lain periaatteeseen, jonka mukaan rikoksentekijän tulee päästä osalliseksi rikoksenteon jälkeen lailla säädetystä lievemmästä rangaistuksesta (vrt. PeVL 27/2001 vp, s. 2 ja PeVL 21/2005 vp, s. 4—5). Perustuslakivaliokunta pitää lisäksi perusteltuna arvioida, onko voimaantulosäännöksiä syytä muuttaa esimerkiksi siten, että ne mahdollistaisivat ehdotetun menettelyn soveltamisen myös niissä tapauksissa, joissa teko tai laiminlyönti on tapahtunut ennen säännösten voimaantuloa, mutta viranomainen ei ole asiassa vielä tehnyt veronkorotuspäätöstä.\nLakivaliokunta toteaa, että lievemmän lain periaatteen tausta-ajatuksena on antaa epäillylle uuden lain suoma etu tilanteissa, joissa suhtautuminen teon moitittavuuteen on muuttunut. Hallituksen esityksessä tilanne ei ole tämä, vaan kyseessä on ennen kaikkea prosessuaalinen uudistus, jossa rangaistavuuden alaa ei ehdoteta muutettavaksi. Näin ollen lievemmän lain periaate ei itse asiassa sovellu esityksen kaltaiseen tilanteeseen, kuten perustuslakivaliokunnan kannanotostakin ilmenee. Ennen uuden sääntelyn voimaantuloa viranomaiset eivät ole voineet sovittaa yhteen hallinnollisia sanktioita ja rikosoikeudellisia seuraamuksia. Tämän vuoksi viranomaiset ovat määränneet sanktiot sen periaatteen mukaisesti, että vasta toisessa menettelyssä annettu lopullinen ratkaisu estää toisen tutkimisen, eikä viranomaisella ole tuolloin ollut mahdollisuutta jättää esimerkiksi hallinnollista seuraamusta ehdotetulla tavalla määräämättä rikosprosessin varmistamiseksi.\nEdellä esitetyn perusteella lakivaliokunta katsoo perustuslakivaliokunnan tavoin, että uusia säännöksiä on perusteltua soveltaa mahdollisimman pian lain voimaantulon jälkeen, mutta kuitenkin vain tapauksiin, joissa valintaa rikosprosessin ja veronkorotusmenettelyn välillä ei ole vielä tehty. Toisin kuin hallituksen esityksessä esitetään, ratkaisevaksi hetkeksi uusien säännösten soveltamiselle ei ole perusteltua edellä mainituista syistä asettaa yksinomaan tekohetkeä, vaan se, onko asiassa jo määrätty veronkorotus vai ei. Jos veronkorotus on määrätty, sovelletaan vanhaa menettelyä, jos veronkorotusta ei ole määrätty, sovelletaan uutta sääntelyä.\nLakivaliokunta esittää edellä esitetyillä perusteilla valtiovarainvaliokunnalle, että 1. ja 2. lakiehdotusten voimaantulossäännösten jälkiosa kuuluisi seuraavasti:\n"Jos samasta teosta tai laiminlyönnistä on ennen tämän lain voimaan tuloa jo määrätty veronkorotus, sovelletaan tekoihin ja laiminlyönteihin tämän lain voimaan tullessa voimassa olleita säännöksiä."\nVoimaantulon aikaistaminen edellä esitetyllä tavalla merkitsee lakivaliokunnan mukaan lisäperustetta luopua ankaroittamisperusteesta, koska taannehtivan rikoslain kiellosta aiheutuu, että hallituksen esityksessä ehdotettua mutta lakivaliokunnan poistettavaksi ehdottamaa 2. lakiehdotuksen ankaroittamisperustetta ei missään tilanteissa olisi voitu soveltaa taannehtivasti.\nHallituksen esityksen 9. lakiehdotuksessa ehdotetaan, että polttoainemaksusta annetun lain (1280/2003) 32 §:ään lisätään uusi 2 momentti seuraavasti: "Polttoainemaksun lainvastaiseen välttämiseen ja sen yrittämiseen ei sovelleta rikoslain (39/1889) 29 luvun 1—3 §:ää."\nEhdotus merkitsisi, että polttoainemaksun lainvastainen välttäminen dekriminalisoitaisiin kokonaisuudessaan. Tätä ratkaisua ei lakivaliokunnan mukaan voida pitää perusteltuna, koska se ei huomioi niitä tilanteita, joissa maksuvelvollinen ja mahdollisesta veropetoksesta epäilty ovat eri tahoja. Tämän vuoksi lakivaliokunta esittää valtiovarainvaliokunnalle, että 9. lakiehdotuksen säännöstä muutetaan seuraavasti:\n"Polttoainemaksun lainvastaiseen välttämiseen ja sen yrittämiseen ei sovelleta rikoslain (39/1889) 29 luvun 1—3 §:ää, jos rikosoikeudellinen seuraamus tulisi määrättäväksi samalle henkilölle, jolle hallinnollinen rangaistusluonteinen seuraamus on määrätty tai voitaisiin määrätä taikka josta tämä voi joutua vastuuseen verovastuuta koskevien säännösten nojalla."\nLisäystä voidaan pitää perusteltuna siitä syystä, että dekriminalisoinnin ei ole tarve ulottua niihin tilanteisiin, joissa kyse ei ole samasta asiasta. Rikosoikeudellista vastuuta voidaan pitää edelleen perusteltuna, kun teko olisi tehty esimerkiksi osakeyhtiön toiminnassa.\nSamanlaisen muutoksen tulisi koskea myös yksityisestä huvialuksesta suoritettavasta polttoainemaksusta annetun lain (1307/2007) 29 §:ää, jota hallituksen esityksessä ei ehdoteta lainkaan muutettavaksi. Yksityisestä huvialuksesta suoritettavasta polttoainemaksusta annetun lain 29 §:n mukaan se, joka kuljettaa alusta, josta on erääntynyttä polttoainemaksua suorittamatta, on tuomittava polttoainemaksurikkomuksesta sakkoon. Polttoainemaksua on pidettävä nimestään huolimatta verona eikä maksuna. Tällä perusteella rikoslain 29 luvun säännökset muun muassa veropetoksesta tulevat sovellettavaksi riippumatta siitä, että verolaissa ei ole nykyisin viittausta näihin säännöksiin.\nTämän vuoksi lakivaliokunta esittää valtiovarainvaliokunnalle, että yksityisestä huvialuksesta suoritettavasta polttoainemaksusta annetun lain (1307/2007) 29 §:ään lisätään uusi 2 momentti seuraavasti:\nHallituksen esityksen 4.—8. lakiehdotuksessa on viittaussäännökset 2. lakiehdotuksessa ehdotettuun rikoslain toimenpiteistä luopumissäännökseen eli rikoslain 29 luvun 11 §:n 1 momenttiin. Säännökset on muotoiltu osittain toisistaan poikkeavasti, ja edellä lakivaliokunnan ehdottama muutos kyseiseen säännösehdotukseen aiheuttaa tarpeen muuttaa näitä kaikkia viittaussäännöksiä. Säännöksiä tulee lakivaliokunnan mukaan muuttaa siten, että niissä käytetään rikoslain säännöksen kanssa yhdenmukaisesti ilmauksia rikkomuksen ilmoittamatta jättäminen, esitutkinnan toimittamatta jättäminen, syytteen ajamatta jättäminen ja rangaistuksen määräämättä jättäminen.


Räikkönen MM-sarjan kolmas, Vettel mestari | F1-Kimi.com\nRäikkönen MM-sarjan kolmas, Vettel mestari\nJulkaistu 25.11.2012 , kirjoittanut admin\nF1-kauden päättänyt Brasilian GP oli todella jännittävä, sillä Lotuksen Kimi Räikkönen taisteli MM-sarjan kolmostilasta. Myös maailmanmestaruus oli kaupan, kun Red Bullin Sebastian Vettel ja Ferrarin Fernando Alonso jahtasivat sitä.\nKilpailun lähtö tarjosi suurta dramatiikkaa, kun Vettel sai huonon lähdön, kolaroi Bruno Sennan kanssa ja pyörähti radalla. Autoonsa kolhuja saanut saksalainen pystyi jatkamaan, mutta tippui viimeiseksi.\nKimi tuli varikolle sijalta kahdeksan kierroksella 6, kun Interlagosissa alkoi sataa kunnolla. Tässä vaiheessa Vettel oli noussut sijalla 11.\nKierroksella 23 radalle saapui turva-auto, koska radalla oli paljon romua. Vettel oli noussut jo viidenneksi, Kimi oli sen sijaan kaukana kärjestä. Turva-auto poistui radalta vasta kierroksella 29.\nKimi Räikkönen eksyi sateen liukastamalta radalta 54. kierroksella. Kimi yritti löytää reittiä pois vanhalle radalle, josta ei päässytkään helposti uudelle radalle. Kimi joutui tekemään u-käännöksen ja ajamaan nurmikon poikki.\nKimin kolmostila MM-sarjassa varmistui kierroksella 55, kun McLarenin Lewis Hamilton kolaroi Force Indian Nico Hülkenbergin kanssa, rikkoi vasemman etupyöränsä ja joutui keskeyttämään johtoasemasta.\nRäikkönen sijoittui Brasilian GP:ssä lopulta kymmenenneksi. Vettel oli kuudes ja Alonso toinen. Tämä sinetöi Vettelin mestaruuden, joka on hänen kolmas peräkkäinen.\nKategoria(t): F1. Avainsanat(t): alonso, brasilia, hamilton, räikkönen, vettel. Kirjoittaja: admin. Lisää kestolinkki kirjanmerkkeihisi.


Helsingin kaupungin hankintastrategia tutuksi webinaareissa 7. ja 28. lokakuuta | Helsingin kaupunki\nHelsingin kaupunki » Kaupunginkanslia » Helsingin kaupungin hankintastrategia tutuksi webinaareissa 7. ja 28. lokakuuta\nHelsingin kaupungin hankintastrategia tutuksi webinaareissa 7. ja 28. lokakuuta\nHelsingin kaupunki uudisti hankintastrategiansa viime vuonna ja strategian toimeenpano on parhaillaan käynnissä. Hankintastrategian tehtävänä on tukea kaupungin palvelujen tuottamisen onnistumista ja kaupunkistrategian toteuttamista.\nHelsingin kaupunki tekee vastuullisia ja vaikuttavia hankintoja markkinoiden elinvoimaisuutta ja innovaatiomyönteisyyttä edistävällä tavalla. Helsingin uusi hankintastrategia on jaettu kolmeen pääteemaan, jotka ovat toimivat markkinat ja innovaatioiden edistäminen, vaikuttavuus ja vastuullisuus sekä hankintojen johtaminen ja hankintataidot. Nämä teemat tiivistävät sen, mitä Helsinki haluaa hankintojensa kautta saavuttaa.\nUudistetussa hankintastrategiassa on huomioitu kaupungin keskeiset strategia-asiakirjat ja toimenpide- ja kehitysohjelmat kuten Helsingin kaupunkistrategia, Hiilineutraali Helsinki 2035 -toimenpideohjelma, ympäristöpolitiikka sekä digitalisaatio-ohjelma. Myös hankintoja koskevat tarkastustoimen suositukset on otettu huomioon. Helsingin hankintastrategiassa on hyödynnetty kansallisen julkisten hankintojen strategian tietoaineistoa ja johtopäätöksiä.\nLokakuussa järjestetään kaksi samansisältöistä webinaaria\nHelsingin kaupunki järjestää kaksi samansisältöistä webinaaria Teamsissa torstaina 7.10. kello 12–14 ja torstaina 28.10. kello 9–11.\nWebinaareissa käydään läpi hankintastrategian yleiset teemat ja linjaukset ja tarkastellaan niitä muun muassa kaupunkiympäristön toimialan, markkinoiden kehittymisen sekä kestävän kehityksen ja vastuullisuuden näkökulmista. Lisäksi kuullaan Helsingin Yrittäjien kommenttipuheenvuoro. Aikaa on varattu myös kysymyksille ja keskustelulle.\nLisätiedot: hankintajohtaja Jorma Lamminmäki, puh. 09 310 31500, jorma.lamminmaki(at)hel.fi.\nIlmoittautuminen webinaareihin tapahtuu seuraavien linkkien kautta:\n- torstai 7.10. kello 12–14 (ilmoittautuminen 4.10. kello 16 mennessä)\n- torstai 28.10. kello 9–11 (ilmoittautuminen 25.10 kello 16 mennessä)\nIlmoittautuneille lähetetään sähköpostitse osallistumislinkin sisältävä kutsu ennen tilaisuutta.\nKuva: Jussi Hellsten (c) City of Helsinki.


FerrariPorsche Panamera Turbo S 2011 — 250kmh.com250kmh\nFeb 15 Porsche Panamera Turbo S 2011\nKOKONAISARVIO: 94 PISTETTÄ\nMukavuus: 89 pistettä\nLuotettavuus käytettynä: 96 pistettä\nJälleenmyyntiarvo: 86 pistettä\nImago-arvo: 95 pistettä\nSymppispisteet: 75 pistettä\nMoottori: 4.8L V8\nHuipputeho: 550 hv 410 kW\nPuolesta: Käytännöllisyys, laatu, sisätilat, ajettavuus, äänimaailma, neliveto, sopivuus Suomen oloihin, kestävyys\nVastaan: Hinta, jälleenmyynnin vaikeus, nopea arvonpudotus\nVaihtoehto: Aston Martin Rapide\nYhteenveto: Panamera Turbo S on kadehdittavan täydellinen auto - riittävästi tehoa, brändiä, luksusta, urheilullisuutta, turvallisuutta ja monikäyttöisyyttä. Ainoa vakava kritiikki tulee S-kirjaimesta. Siitä joutuu vielä käytettynäkin maksamaan liikaa, noin 40 000 euroa enemmän kuin tavallisesta Turbosta. Lisäksi Turbo S:n ja tavallisen Turbon ero huippunopeudessa on vain 3km - siinä kaikki mistä maksat! Merkittävin syy S:n hankkimiseen onkin, ettei omistaja tule todennäköisesti koskaan kohtaamaan kotimaamme liikenteessä toista Turbo S Panameraa, kun taas tavallisia Turboja näkee päivittäin - miten tylsää. Yksilöllisyydestä on moni valmis maksamaan, Panameran kohdalla se ei kuitenkaan ole hintansa arvoista, edes käytettynä. Kannattaakin odottaa vielä viitisen vuotta, jolloin Turbo S:n hinta on ihan jotain muuta kuin tänään.\nNyt markkinoille on tullut Panameran seuraava sukupolvi, joka on monessa suhteessa edistyksellisempi ja nautittavampi kokemus kuin ensimmäisen sukupolven autot. Käytetyn Panamera Turbo S hinnalla saa jo hyvin varustetun ja tehokkaan, uuden nelivetoisen Panameran 4 E-Hybridin, mikä saa varmasti monen ostajan harkitsemaan kahdesti käytetyn Turbo S ostamista. Tästä syystä uskonkin että Turbo S:n hinnat tulevat nopeasti laskemaan haluttavalle tasolle.\nFeb 22 Mercedes Benz CLS 55 AMG 2006\nFeb 10 Mercedes Benz ML 63 AMG 2008


Kim Kardashian julkaisi ennennäkemättömän perhepotretin - katso lumoava kuva - Viihde - Voice.fi\nKim Kardashian julkaisi ennennäkemättömän perhepotretin - katso lumoava kuva\n07.06.2021 20:45 - Minttu Tikkanen / minttu.tikkanen@bauermedia.fi\nKim Kardashian julkaisi Instagram-tilillään perhepotretin, jossa hän hurmaa fanit poseeraamalla kaikkien neljän lapsensa kanssa.\nKim Kardashian, 40, julkaisi ennennäkemättömän perhepotretin vuodelta 2019. Kuvassa Kardashian poseeraa kaikkien neljän lapsensa, North Westin, 7, Saint Westin, 5, Chicago Westin, 3, ja Psalm Westin, 2, kanssa. Kardashianin entistä aviopuolisoa, rap-artisti Kanye Westia, 43, kuvassa ei näy.\nVoit katsoa kuvan alta. Jos julkaisu ei näy, pääset katsomaan sen täältä.\nKuva on kerännyt yli 2,5 miljoonaa tykkäystä ja myös runsaasti ihastuneita kommentteja.\n"Kim, adoptoi minut, jooko?"\nKardashianin lähipiiristä kerrotaan, että Kardashianin ja Westin lapset ovat sopeutuneet avioerotilanteeseen hyvin. Pariskunnan kerrotaan myös olevan hyvässä yhteisymmärryksessä lasten yhteishuoltajuudesta.\nKardashian ja West hakivat avioeroa helmikuussa 2021 seitsemän vuoden avioliiton jälkeen. Aiemmin kerroimme Kardashianin vaikeasta ajanjaksosta avioeroprosessin keskellä. Pääset lukemaan jutun täältä.\nLue myös: Kim Kardashian otti haltuun haastavana pidetyn yhdistelmän - asu, joka keräsi somessa täydet pisteet


Maaliskuun kuukausiennusteessa jäätävä käänne: Lämpötilat romahtavat – “Talvi ei ole vielä väistynyt” - Forecan sääuutiset ja blogi - Foreca.fi\nSääuutiset ja blogi> Maaliskuun kuukausiennusteessa jäätävä käänne: Lämpötilat romahtavat – “Talvi ei ole vielä väistynyt”\nSää on kylmenemässä. Ennusteissa on myös lumisateita. Kuva: Maarit Siitonen, Jyväskylä, 2.2.2021\nJo paikoin keväisen sään jälkeen talvi rymistelee takaisin Suomeen loppuviikolla. Euroopan keskipitkien sääennusteiden keskuksen ECMWF:n tuoreen kuukausiennusteen mukaan ensi viikko on Suomessa laajalti tavanomaista kylmempi.\nViime päivät ovat olleet Suomessa lauhoja. Erityisesti Ahvenanmaalla sää on ollut ajankohtaan nähden erittäin lauhaa jo useamman päivän ajan, lämpötila on siellä noussut parina päivänä lähes kymmeneen plusasteeseen. Vuorokauden keskilämpötila on ollut nollan yläpuolella jo useampana päivänä Ahvenanmaan lisäksi paikoin etelässä ja lännessä. Keväisiä päiviä on ollut paikoin myös idässä ja pohjoisessakin.\nNäyttää kuitenkin siltä, että tälläkin kertaa kevät tulee keikkuen.\n– Talvi ei ole vielä väistynyt, vaikka sää tarjoili jo keväisiä alkupaloja. Monin paikoin vielä näillä lämmöillä kevättä ei olla todennäköisesti tekemässä. Kuluvan viikon aikana sää viilenee. Vuorokauden keskilämpötila on palaamassa laajalti pakkaselle etelää ja Ahvenanmaata myöten, toteaa Forecan meteorologi Jenna Salminen.\nTämän hetken ennusteen mukaan loppuviikon öinä mittaillaan jälleen 10–20 asteen pakkasia.\n– Etelässä lämpötila voisi tipahtaa ajoittain 15 pakkasasteen vaiheille, kun lähemmäs 20 pakkasasteen lukemat painottuvat itärajalle ja pohjoiseen, Jenna Salminen ennustaa.\nPäivälämpötilat putoavat maan etelä- ja keskiosassa torstaiksi ja perjantaiksi 5–10 astetta alkuviikon lukemista.\nMaaliskuun ensimmäisellä viikolla talvilomia viettävät muun muassa Hämeenlinnan, Lahden, Tampereen, Jyväskylän ja Vaasan koululaiset. Lauhan alkuviikon takia tämä viikko näyttäytyy kuukausiennusteessa jonkin verran normaalia lämpimämpänä. Voimistunut länsiluoteinen tuuli on mahdollistanut föhn-tuulen, mikä on tuonut aurinkoista säätä ja lämpöistä ilmaa Suomeen Ruotsin puolelta. Loppuviikko on selvästi alkuviikkoa kylmempi.\n– Keskiviikkona saatetaan yhä hätyyttää +10 asteen lukemia aivan lounaassa ja mahdollisesti Ahvenanmaalla, pohjoisessa ollaan jo enimmäkseen pikkupakkasella. Sää alkaa kuitenkin epävakaistua, kun kylmempi ilma levittäytyy laajemmin maan ylle. Keskiviikon aikana koko maan poikki luoteesta itään kulkee hajanaisia lumisateita. Etenkin etelässä, mutta mahdollisesti myös maan keskivaiheilla ensimmäisten sateiden joukossa tulee myös vettä tai räntää, Jenna Salminen sanoo.\nTorstain vastaisena yönä pohjoisessa pakkasta on yleisesti 10–15 astetta, paikoin pakkanen voi olla kireämpääkin. Myös Pohjanmaan selkeillä ja heikkotuulisilla alueilla pakkanen voi paikoin kiristyä 10–15 asteen lukemiin.\nTorstaina ja perjantaina päivällä lämpötila on laajalti hieman pakkasella, etelärannikolla ja lounaassa ollaan torstaina vielä nollan vaiheilla, Lapissa voi olla 10 asteen päiväpakkasia. Perjantain vastaisena yönä pakkasta on laajemmin 10–20 astetta.\n– Torstaina liikkeellä on jokunen lumisadealue ja runsaamman pilvisyyden alue, mutta etenkin lännessä on ajoittain selkeää. Perjantaina on enimmäkseen poutaista ja aurinkoista.\nMyös lauantain vastaisena yönä selkeillä alueilla pakkasta on 10–20 astetta.\nTämän hetken ennusteen mukaan Suomen yli kulkee viikonloppuna matalapaine sateineen. Matalapaineen jälkipuolella meille virtaa entistä kylmempää ilmaa. Pakkanen on kiristymään päin.\n– Lauantaiksi lämpötila kohonnee kuitenkin vielä jonkin verran suojan puolelle lännessä ja etelässä, joten sadetta on odotettavissa osin vetenä tai räntänä, muuten liikkeellä olevat sateet tulevat lumena. Lauantaina pakkasalueilla lämpötila on yleisesti 0–10 pakkasastetta. Sunnuntaina palataan jälleen laajalti pakkasille. Päivällä pakkasta on näillä näkymin isossa osaa maata 5–15 astetta, kylmintä on Lapin itä- ja pohjoisosassa. Lounaassa on mahdollisesti heikompaa pakkasta.\nMuun Euroopan osalta kylmä ilma pääsee loppuviikolla Euroopan keskivaiheillekin, mutta lämpimän alkuviikon takia viikon keskilämpötila on lähellä keskimääräistä. Etelämpänä Euroopassa viikko näyttää keskimääräistä lämpimämmältä. Sateet jäävät tällä viikolla vähäisiksi laajalti Euroopassa. Pohjois-Euroopassa sateita osuu kuitenkin tavanomaista enemmän Norjan rannikolle.\nMaaliskuun toinen viikko: Suomessa tavanomaista kylmempää\n– Ilma Suomen yllä näyttää kuitenkin olevan ensi viikolla pitkälti kylmää, mikä laskee lämpötiloja ja saa sään poikkeamaan kylmempään päin normaalista. Sateita yltänee ensi viikolla jo hieman enemmän Suomenkin ylle. Sää on kuukausiennusteessa ensi viikon osalta hieman normaalia sateisempi, Jenna Salminen toteaa.\nMuualla Euroopassa ensi viikon keskilämpötilat ovat ennusteen mukaan laajalti ajankohdan keskimääräisiä tai hieman tavanomaista lämpimämpiä. Korkeapaineen alue Euroopan länsipuoliskolla vaikuttaisi heikkenevän. Matalapaineita pääsee todennäköisesti jälleen suuntaamaan vapaammin Atlantilta kohti Eurooppaa. Etenkin Länsi-Euroopassa matalapainevoittoiseksi vaihtuva sää näkyy kuukausiennusteessa keskimääräistä sateisempana viikkona.\nLue myös: Tällainen on maaliskuun sää Suomessa tilastojen mukaan\nLue seuravaaksi: Talvi oli Suomessa tavanomaista leudompi, helmikuu tavanomaista kylmempi – nämä asiat hämmästyttivät säässä meillä ja maailmalla\nPäivitetty 2.3. klo 16.36


Automuotoilija Peter Schreyer: Premium on korvien välissä! - Autot - Ilta-Sanomat\nPeter Schreyeristä puhutaan usein samassa lauseessa design-legendojen Pinifarina ja Giugiaro kanssa.\nJulkaistu: 24.9.2015 18:08\nMaailmankuulun design-johtajan mielestä myös perusauto voi olla premiumia.\nDesignjohtaja Peter Schreyer, http://www.is.fi/haku/?search-term=peter+schreyer,62, on maailmankuulu auto-designer, jonka meriitteihin lasketaan muun muassa Audi TT:nhttp://www.iltasanomat.fi/autot/art-1421379400503.html, Volkswagen New Beetlenhttp://www.iltasanomat.fi/autot/art-1288416181125.html, monien uusien Kia-mallien ja vaikkapa Ilta-Sanomien hiljattain ensitestaama uusi Hyundai Tucsonhttp://www.iltasanomat.fi/autot/art-1440120787075.html.IS tapasi Peter Schreyerin Berliinissä. Schreyerin kommentit ovat haluttuja, sillä hän on noussut yhdeksi autodesignin suurimmista nimistä. Siksi ei ole ihme, että vaikka tapaamisestamme on sovittu etukäteen, joudun hölkkäämään miehen perässä saadakseni haastatteluni. Kaikki arvonsa tuntevat autotoimittajat haluaisivat puhua hänen kanssaan. Automaailman tähden aika on kortilla.\nHyundai Tucson edestä.\nSchreyer oli aluksi tunnettu erityisesti tyylikkäiden premium-autojen suunnittelijana. Moni yllättyikin, kun hän siirtyi Hyundain design-johtajaksi. Hyundai tunnetaan lähinnä perusautoistaan, jotka ovat kyllä laadukkaita, mutta selvästi edullisempia kuin Schreyerin aiemmin suunnittelemat autot.Juuri sen vuoksi ajatusleikiltä ei voi välttyä: Voiko edullinen auto olla muotoilullisesti premiumia? Miten vaatimattomasta autosta voi loihtia arvokkaan näköisen?\nHyundai Tucson takaa.\nTuleeko halvemmista Hyundai-autoista nyt premium-autoja? Ja ennen kaikkea, voiko kuka tahansa pian ostaa pikkurahalla design-tuotteen arkiautoksi?Schreyerin nousua nykyasemaansa selittää ennen kaikkea se, että hän antoi Kia-henkilöautoille http://www.iltasanomat.fi/autot/art-1288409392741.htmlniiden nykyisin tunnetun, selkeästi erottuvan Tiger Nose -keulailmeen. Tiikerin kuonon yläosaa viiksineen muistuttavan keulamaskin avulla aiemmin varsin neutraalista Kiasta tuli nopeasti tunnistettava. Merkki alkoi saada omaa luonnettaan. Se naula veti, ja nyt Kia on vakiinnuttanut asemansa oman muotokielen haltijana.Imagolla on merkittävä osa autokaupassa.\nPeter Schreyer Franfurtin autonäyttelyssä lehdistön tentissä.\nSchreyer seisoo suunnittelemansa Hyundai Tucsonin vieressä ja vastailee kysymyksiin pitkien ajatustaukojen saattelemana.Mitä Schreyer aikoo tehdä Hyundain kanssa? Alkavatko sen autojen keulat nyt muistuttaa jonkin muun eläimen piirteitä?– Kyllä vain, mustaan pukuun ja tummasankaisiin silmälaseihin pukeutunut Schreyer sanoo.– Hyundain tunnusmerkki on jo pitkään ollut kuusikulmainen keulamaski, ja olemme miettineet tarkkaan kuinka voisimme luoda myös Hyundaille jotakin selkeästi erottuvaa, brändiä tukevaa uutta ilmettä. Keula ja erityisesti keulamaski ovat tässä varsin tärkeässä roolissa. Siiven muotoon luotu ja LED-päiväajovalojen ympärille kasvava ilme muistuttaa omalla tavallaan hain päätähttp://www.iltasanomat.fi/autot/art-1424236405856.html, Schreyer kuvailee.\n–Keula ja erityisesti keulamaski ovat varsin tärkeässä roolissa, Schreyer sanoo. Kuvassa Hyundai Vision G.\nNyt siirrytään siis kissaeläimistä valtameriin. Tämä ei itse asiassa ole kovin yllättävää, sillä muotoilijat hakevat usein inspiraatiota luonnosta. Hain pää tosin kuulostaa eksoottiselta.Schreyer puhuu vakuuttavasti, ja useimmat ovat valmiita kuuntelemaan hänen ajatuksiaan. Hän tietää mistä puhuu, sillä jopa automuotoilun kehto, Lontoon Royal College of Art on myöntänyt miehelle kunniatohtorin arvonimen.Schreyer on ehditty jo rinnastaa sellaisten design-legendojen kuin Pinifarinahttp://www.iltasanomat.fi/autot/art-1427435106114.html ja Giugiarohttp://www.iltasanomat.fi/autot/art-1436154200233.html kanssa, jotka ovat aiemmin saavuttaneet saman tunnustuksen. Heidän kynästään ovat puolestaan syntyneet lukuisat muotoilullisesti ikoniset autot, kuten Ferrari Testarossahttp://www.iltasanomat.fi/autot/art-1419905204661.html, Enzo Ferrari http://www.iltasanomat.fi/autot/art-1435197015526.html-superauto, Maserati Quattroportehttp://www.iltasanomat.fi/autot/art-1288339798469.html, Alfa Romeo 159http://www.iltasanomat.fi/autot/art-1288338855954.html, Paluu Tulevaisuuteen -tähtiauto DeLorean DMC-12 sekä ensimmäisen sukupolven Volkswagen Golf ja Passat -mallit.Toisaalta nykyautoja kritisoidaan usein liiasta mielikuvituksettomuudesta. Onko vaarana, että Kia ja Hyundai, kaksi korealaisbrändiä, alkavat sekoittua keskenään?– Kian muotoilu on jo useimmille tuttua. Se on enemmän leikkisä, nuorekkaampi ja haastavampi. Hyundai on toisaalta ollut pehmeämpi ja kypsempi, kuin hioutunut rantakivi. Tähän nähdään nyt muutos, sillä haluamme kohentaa Hyundai-brändiä. Esimerkiksi uusi Tucson on atleettinen ja rohkea, mikä näkyy sen hienostuneissa, sulavissa pinnoissa ja terävissä linjoissa sekä tietenkin uudessa maskissa, muotoiluguru maalailee.\nSulavalinjainen Hyundai Genesis.\nSilti monet pitävät molempia merkkejä melko mitäänsanomattomina. Onko kyse vain ennakkoluuloista, tai ehkä premium-autoilijoiden kateudesta?Uutta Tucsoniakaan katsellessa mitään erityisiä väristyksiä ei tunnu selkäpiissä, vaikka auton sivuprofiiliin muodostuukin mielenkiintoinen Z-muotolinja. Lopulta haastan kunniatohtorin.Voiko edullisempi brändi olla designiltaan premium-luokkaa?– Totta kai!Schreyer syttyy.– Se että tuotteessa on hyviä, esteettisesti miellyttäviä ja aikaa hyvin kestäviä muotoilullisia ratkaisuja, ei tarkoita että sen pitäisi olla kallis. Esimerkiksi Tucsonissa siirtämällä A-pilaria taaemmaksi on pitkä konepelti saatu erottumaan paremmin. Se taas korostaa auton uutta keulaa.Schreyer on siis sitä mieltä, että myös edullinen auto voi olla muodoiltaan tyylikäs ja premium-laatuinen. Estetiikka on taas puolestaan aina makukysymys, joten tässä mielessä premium on arvioijan korvien välissä.\nSchreyerin nousua nykyasemaansa selittää ennen kaikkea se, että hän antoi Kia-henkilöautoille niiden nykyisin tunnetun, selkeästi erottuvan Tiger Nose -keulailmeen.\nHaastatteluaikani muotoilugurun kanssa on päättymässä. On viimeisen kysymyksen vuoro.Millaisena Schreyer tahtoo itsensä muistettavan sitten joskus, kun siirtyy aktiivityöelämästä syrjään?– Hmm… tätä en olekaan miettinyt. Pitäisikö kysymys esittää joillekin kollegoilleni? Ehkä tärkeintä on, että olemme tiimimme kanssa onnistuneet luomaan Hyundaille aivan uuden muotokielen, ja sen lisäksi tulee brändille myös uutta sisältöä, Schreyer päättää.\nHarry Kuurio, Berliini, Saksa\nSyntynyt 1953 Saksan Bad Reichenhallissa\nValmistui 1979 – 1980 opiskeltuaan teollista muotoilua Münchenissa ja Lontoossa\nLiittyi Audin designtiimiin 1980\nLiittyi VW:n designtiimiin 1993\nAudi TT:n muotoilutiimissä 1998\nVW Eos:n muotoilutiimissä 2006\nPalkataan Kian muotoilujohtajaksi 2006\nKunniatohtori, Lontoon Royal College of Art 2007\nEyesOn Design elämäntyötunnustuspalkinto 2014\nHyundai Tucsonin muotoilutiimin johtaja 2015\nSuomen ensimmäiset ajoneuvomuotoilijat valmistuvat - opettajina huippuja isoilta automerkeiltä\nLahden ammattikorkeakoulun Muotoiluinstituutti on ainoita paikkoja Euroopassa, jossa voi opiskella ajoneuvomuotoilua.\nKuka muotoili Porschen legendaarisen 911:n? - Eikö se ollutkaan Porsche itse?\nJos olet autoista kiinnostunut, tiedät ehkä Ferdinand Alexander ”Butzi” Porschen kynäilleen alkuperäisen 911:n. Tämä tieto näyttää olevan väärä.


Yli 50 maahan myyty Hevi reissu kuukaudeksi ilmaisjakeluun\n15.04.2020 klo 13:55\nMuun muassa japanilaisfanit ovat ottaneet elokuvan omakseen suurella innostuksella. Pandemian rauhoituttua maailmanvalloitus jatkuu.\nOululaisen ohjaajakaksikko Jukka Vidgrenin ja Juuso Laation Hevi reissu -elokuva julkaistiin pääsiäispyhinä Yle Areenassa. Elokuva on nähtävillä suoratoistosivustolta ilmaiseksi maanantaista 13.4. lähtien noin kuukauden ajan. Hevi reissu sai toisena pääsiäispäivänä myös TV-ensi-iltansa Yle TV2-kanavalla. Elokuva uusitaan saman viikon sunnuntaina 19.4.2020.\nElokuva oli tarjolla niin ikään suoratoistopalvelu Elisa Viihteessä koko pääsiäisen ajan. Elisa avasi muitakin pohjoissuomalaisia tuotantoja yleisölle. Palveluun kirjautumalla pääsi katsomaan Hevi reissun lisäksi muun muassa Mika Ronkaisen ja Merja Aakon käsikirjoittaman Kaikki synnit -rikosdraamasarjan ja Visa Koiso-Kanttilan ohjaaman Kaiken se kestää -draamaelokuvan.\nKoronavirus keskeytti Japanin elokuvalevityksen\nHevi reissu on myyty yli 50 maahan, mikä on hyvin harvinaista eurooppalaiselle komedialle. Elokuva on nähtävissä muun muassa Amazon Prime palvelussa Yhdysvalloissa ja HBO:n palvelussa Itä-Euroopassa. Lisäksi elokuva on ollut teatterilevityksessä muun muassa Saksassa ja Ranskassa.\nLevitys Japanin elokuvateattereihin oli juuri alkanut, kun koronapandemia sulki teatterit. Elokuva ehti kuitenkin iskeä erityisen hyvin japanilaiseen elokuvayleisöön.\n– Japanilaiset fanit ovat ottaneet elokuvan omakseen valtavalla innostuksella. Fanipostia on tullut paljon ja osa jopa kirjepostina. Japanissa on myös järjestetty elokuvan erikoisnäytöksiä, joissa fanit ovat pukeutuneet elokuvan hahmoiksi. Todella hienoa, että elokuvan on löytänyt näinkin vannoutuneen fanikunnan maailman toiselta laidalta, kommentoi ohjaaja Jukka Vidgren.\nKoronapandemian rauhoituttua elokuva on tarkoitus julkaista Etelä-Korean teattereissa.\nHevi reissun jatko-osa tekeillä\nKomedialle kirjoitetaan parhaillaan jatko-osaa. Elokuva on saanut Suomen Elokuvasäätiöltä käsikirjoitustukea. Käsikirjoitusta työstävät ensimmäisen osan käsikirjoittajat oululaiset Aleksi Puranen, Jukka Vidgren ja Juuso Laatio.\nElokuvajuhlilla moninkertainen yleisön suosikkileffa\nYhdysvaltalaisilla South by Southwest -festivaaleilla kansainvälisen ensi-iltansa jälkeen Hevi reissu on kerännyt yleisön suosikkipalkintoja elokuvafestivaaleilta ympäri maailman. Elokuvaa on ylistetty myös Hollywoodissa alan ammattilaisten parissa.\n– Ehkä yllättävintä on ollut kuinka elokuva-alan ammattilaiset Hollywoodia myöten ovat löytäneet leffan ja pitäneet siitä. Yksi lempikäsikirjoittajistani C. Robert Cargill, joka on kirjoittanut muun muassa Marvel-elokuvan Doctor Strange, on nimennyt Hevi reissun yhdeksi kaikkien aikojen suosikeistaan, kommentoi ohjaaja Juuso Laatio.\nAmmattimaisten elokuvakriitikkojen mielipiteisiin perustuva Rotten Tomatoes -sivuston perusteella Hevi reissu on onnistunut maailmalla erittäin hyvin. Ammattikriitikoista 93 % antaa elokuvalle Fresh-pisteet. Mukana on arvioita amerikkalaislehdiltä kuten Hollywood Reporter ja Los Angeles Times. Arviot voi lukea sivustolta: www.rottentomatoes.com/m/heavy_trip\nElokuvan näyttelijöinä nousevia nuoria tähtiä\nElokuvan on tuottanut helsinkiläinen Making Movies Oy yhteistyössä oululaisen Mutant Koala Picturesin ja belgialaisen Umedian kanssa. Elokuvan ensimmäisessä osassa näyttelevät muun muassa Johannes Holopainen (Helene, Kaikki synnit, Tuntematon sotilas), Antti Tuomas Heikkinen (M/S Romantic, Konttori, Putous, Juice), Minka Kuustonen (Putous, Kesäkaverit, Onnenonkija), Max Ovaska ja Ville Tiihonen.\nHevi reissulle myönnetyt palkinnot:\n• Audience Award, FANTASY FILMFEST (2018)\n• Audience Award, MISKOLC INTERNATIONAL FILM FESTIVAL (2018)\n• Best Film in Taste of Europe’ Competition, FILMFESTIVAL OSTEND (2018)\n• Audience Award, WARSAW INTERNATIONAL FILM FESTIVAL (2018)\n• Audience Award, NOORDELIJK FILM FESTIVAL (2018)\n• Audience Award, BELFAST FILM FESTIVAL (2019)\nKatso elokuva ilmaiseksi:\nYle Areena: https://areena.yle.fi/1-4186224\nHevi reissu somessa:\nJukka Vidgren / Mutant Koala Pictures\n044 333 0181\nKai Nordberg / Making Movies Oy\n040 507 3936


Venäläisen uutispalvelu Interfaxin mukaan maan hallitus on hyväksynyt suunnitelman, jonka mukaan avaruustehtaan osien rakentaminen alkaa vuonna 2015 ja ensimmäiset osat tarvittavine asentajineen on tarkoitus lähettää avaruuteen vuonna 2018. Tehtaassa on tarkoitus koota raskaita avaruusaluksia, jotka eivät pääsisi avaruuteen maasta laukaistuina. Maan vetovoima rajoittaa avaruusalusten kokoa. Raskaat alukset mahdollistaisivat Mars-lennot. Euroopan Avaruusjärjestö ESA on kiinnostunut lähettämään ihmisiä Marsiin vuonna 2030 ja muutkin avaruusjärjestöt ovat kiinnostuneita osallistumaan projektiin. ESA on jo aloittanut matkan valmistelut. Viime vuonna järjestö etsi vapaaehtoisia viettämään 520 päivää eristyksissä, jotta matkan hankaluuksia saataisiin selville, vnunet kertoo.


Leija Arvassalo ja Inkaliisa Vihonen\nTyömarkkinoiden liikkeitä joutuu jokainen työssäkäyvä seuraamaan, halusipa tai ei. Valitettavan usein työelämän termit, kuten keskitetty työmarkkinaratkaisu tai työaikakorvaus, ovat kuitenkin vaikeita ymmärtää. Työelämän muutokset myös pyyhkivät käytöstä tuttuja termejä: enää ei esimerkiksi puhuta valtion toimesta taikka alemman ja ylemmän palkkaluokan virasta.\nValtioneuvoston kanslian kielipalvelu, valtiovarainministeriö ja Taloustieto ovat tehneet mittavan työn kokoamalla samoihin kansiin 370 työmarkkinoihin liittyvää käsitettä. Sanasto on miltei 500-sivuinen, ja siitä löytyvät työmarkkinoiden suomenkieliset termit ruotsin-, englannin-, saksan- ja ranskankielisine vastineineen. Teos on jatkoa EMU-sanastolle (1999), Budjettisanastolle (2001) ja Verosanastolle (2002), mutta se on edeltäjiään huomattavasti laajempi.\nKuka hyötyy sanastosta?\nSanasto on laadittu erityisesti valtionhallinnon käyttöön. Rarpeellinen se lienee lisäksi kääntäjille, tulkeille ja yhteiskunnallisista asioista kirjoittaville. Myös tavallista palkansaajaa sanasto voi auttaa monissa kysymyksissä: Mikä on täysi lomanmääräytymiskuukausi? Maksetaanko luennosta palkkaa vai palkkiota? Milloin saa yötyökorvausta?\nKansainvälisillä työmarkkinoilla sanasto on verrattoman hyödyllinen. Kulttuurierot aiheuttavat joskus hämmennystä, kun termejä käännetään kielestä toiseen. Esimerkiksi suomalainen käsite virkamies on tavattu kääntää englantiin termillä civil servant. Tämä ei kuitenkaan kuvaa nimenomaan suomalaisen yhteiskunnan virkamiestä vaan pikemminkin Ison-Britannian. Sanastossa suositetaan tilalle termejä public ~ government servant. Hylättävinä pidetään käännöksiä state employee ja state official.\nTyöelämässä vältytään termisekaannuksilta, kun Työmarkkinasanasto opastaa esimerkiksi, että takuuosa ja takuupalkka ovat täysin eri käsitteitä. Takuupalkka on ’palkkataso, johon virastoon palvelussuhteessa olevalla palkansaajalla on oikeus entisestä palkkausjärjestelmästä nykyiseen siirryttäessä’. Takuuosa taas on synonyymi termeille siirtymälisä ja jousto-osa. Niiden merkitys on ’palkan osa, joka on entisen ja nykyisen palkkausjärjestelmän mukaisten palkkojen erotuksen suuruinen’.\nSanastossa on paikoitellen paljon synonyymejä. Tämä on yleensä sanastoa rikastava piirre, mutta termien yhtenäistämisen ja selkeyttämisen päämäärä vesittyy osittain, kun esimerkiksi termit takuuosa, siirtymälisä ja jousto-osa esitetään samanarvoisina – edes yrittämättä selittää vivahde-eroja. Jos taas eroja ei ole, yksi termi olisi kai riittänyt.\nSelvempi viittaustekniikka parantaisi käytettävyyttä. Esimerkiksi termi viransijainen mainitaan vanhentuneeksi viittaamatta lainkaan uuteen (kenties suositeltavaan) termiin. Viransijainen-termistä viitataan ainoastaan virkamieheen. Vasta sen selitteessä kerrotaan, että aiemmin käytetyn viransijaisen asemesta voidaan käyttää termiä määräaikainen. Vanhentuneesta termistä pääsee siis vastaavaan nykyaikaiseen termiin vain sivupolun kautta. Kokonaisuutena sanasto täyttää kuitenkin tehtävänsä hyvin. Yhtenäiset termit sujuvoittavat kommunikaatiota jatkuvasti kansainvälistyvässä maailmassa.\nTyömarkkinasanasto. Valtiovarainministeriö, valtioneuvoston kanslia. Valtioneuvoston kanslian kielipalvelun julkaisusarja. Taloustieto, Helsinki 2005.


Lisäneliöitä asuntoon ilmanvaihtoratkaisun avulla\nKerrostaloissa ilmanvaihtoputkia ei aina pystytä vetämään katolle, vaan tulo- ja poistoilma otetaan rakennuksen seinästä. Silloin tarvitaan ilmanvaihdon seinäelementtiä. Niiden avulla kerrostaloasuntojen neliömäärää voi kasvattaa, kun jokaisesta asunnosta ei tarvitse viedä putkien avulla ulospuhallusyksikköä rakennuksen katolle. Kerrostalon seinäelementit ovatkin yhä suositumpia.\nVILPE® IO -seinäelementti edustaa suunnittelun huippua. Huolellisesti suunnitellussa tuotteessa ei ole esimerkiksi vaaraa seinän likaantumisesta, joka on yleinen haitta rakennusten seinäelementeissä. Niiden päälle kertyvä katupöly nimittäin valuu usein sadeveden mukana seinään ja likaa sen. VILPE® IO:n alareunan muotoilun ansiosta vesi kuitenkin valuu suoraan alas eikä seinään.\nEsimerkki asunnosta, jossa ilmanvaihtoon käytetään VILPE® IO -seinäelementtiä.\nVILPE® IO sopii hyvin seinärakenteisiin. Sen saa valkoisena, harmaana, punaisena tai mustana.\nSäädettävä tuote sopii kaikenkokoisiin asuntoihin, koska ilmavirtausta voidaan helposti säätää mukana tulevalla supistusosalla.\nVILPE® IO:n puhallinosan kätisyyttä voidaan helposti vaihtaa, ja siten tuote mukautuu sekä vasemman- että oikeanpuolisiin puhallus- ja imusuuntiin.\nVILPE® IO täyttää uuden sisäilmasto- ja ilmanvaihtoasetuksen vaatimukset seinäpuhalluslaitteelle, joten sen voi huoletta valita kerrostalon seinäpuhalluslaitteeksi.\nValmistusmateriaalina on käytetty kestävää polypropeenimuovia (PP), joka ei ole haitallinen ympäristölle.\nAinutlaatuisen UV-suojan ansiosta tuotteen väri kestää kovan auringonpaisteen, ja siksi VILPE Oy myöntää tuotteelle 10 vuoden väritakuun. VILPE® IO:lla on myös 20 vuoden tekninen takuu.\nReferenssi. Jotta Smart Lucia -elämystilan lasiseinät ja -katto pääsivät oikeuksiinsa, oli välttämätöntä käyttää mahdollisimman huomaamattomia teknisiä ratkaisuja. Siksi ilmanvaihtoon valittiin VILPE® IO -seinäelementti.\nSmart Lucia -elämystilassa käytetään VILPE® IO -seinäelementtiä.\nVoit myös jättää yhteydenottopyynnön Vilpelle\nMikäli asia kiinnosti ja tarvitaan lisätietoa, voi jättää yhteydenottopyynnön.


Asetus maatalousyrittäjien… 1326/1990 - Säädökset alkuperäisinä - FINLEX ®\nOlet tässä: Finlex › Lainsäädäntö › Säädökset alkuperäisinä › 1990 › 1326/1990\nSosiaali- ja terveysministerin esittelystä säädetään maatalousyrittäjien sukupolvenvaihdoseläkkeestä 28 päivänä joulukuuta 1990 annetun lain (1317/90) 44§:n nojalla:\n3) jatkamissitoumuksella eläkelain 10§:n 1 momentin 3 kohdassa tarkoitettua jatkajan sitoumusta; ja\nEläkelain 5§:n 1 momentin 3 kohdassa tarkoitettua luovuttajan saamaa tuloa muusta kuin maatilataloudesta on myös hänen avoimesta yhtiöstä tai kommandiittiyhtiöstä saamansa voitto-osuus siltä osin kuin voitto-osuus ei sisälly luovuttajan valtion verotuksessa veronalaiseen tuloon. Sovellettaessa mainittua lainkohtaa voidaan muusta kuin maatilataloudesta saadusta valtion verotuksessa veronalaisesta tulosta luovuttajan vaatimuksesta vähentää tulon hankkimisesta johtuneet valtion verotuksessa vähennettävät matkakustannukset.\nEläkelain 10§:n 1 momentin 3 kohdassa tarkoitettua asumisetäisyyttä pidetään tarkoituksenmukaisena, jos jatkajan asuinpaikka sijaitsee maaseutuelinkeinolain (1295/90) 11§:n 1 momentissa tarkoitetun alueen ulkopuolella ja enintään viiden kilometrin etäisyydellä maatilan talouskeskuksesta.\nJos maatila luovutetaan eläkelain 10§:n 3 momentissa tarkoitetulla tavalla yhteisesti kahdelle jatkajalle yhdessä viljeltäväksi, jatkajien on sitouduttava pitämään maatila omistuksessaan jakamattomana jatkamissitoumuksen voimassaoloajan.\nJos maatila on katsottu eläkelain 11§:n 2 kohdan b alakohdan nojalla jatkamiskelpoiseksi sillä edellytyksellä, että maatilalla harjoitetaan myös ammattimaista kalastusta tai poronhoitoa, jatkajan on sitouduttava harjoittamaan kysymyksessä olevaa toimintaa jatkamissitoumuksen voimassaoloajan vähintään samassa laajuudessa kuin maatilan luovutushetkellä.\nJos hakemus on toimitettu maaseutupiirille taikka eläkelaitokselle tai sen asiamiehelle, hakemus on viivytyksettä siirrettävä asianomaiselle maataloussihteerille. Maataloussihteerin on toimitettava hakemusasiakirjat lausuntoineen eläkkeen saamisen edellytyksistä eläkelaitokselle. Eläkelain 36§:n 2 momentissa tarkoitetuissa tapauksissa maataloussihteerin tulee kuitenkin toimittaa hakemusasiakirjat lausuntoineen asianomaiselle maaseutupiirille.\nHakemus katsotaan tehdyksi sinä päivänä, jona se on annettu tai postitse saapunut 6§:n 2 momentissa mainitulle hakemuksen vastaanottajalle.\nPäätös on lähetettävä asianomaiselle postitse hänen ilmoittamallaan osoitteella tai toimitettava hänelle todisteellisesti tiedoksi. Päätöksestä on annettava tieto maatilahallitukselle ja maaseutupiirille, jos asia on ollut niiden käsiteltävänä, sekä maataloussihteerille.\n1) siitä, että hänelle on myönnetty eläkelain 21§:n 1 momentissa tarkoitettu eläke;\n2) ryhtymisestään ansiotyöhön, josta saatava ansiotulo on vähintään eläkelain 24§:n 1 momentissa tarkoitetun rahamäärän suuruinen;\n3) työpanoksen ja olosuhteiden muuttumisesta maatilalla niin, että pääasiallisen vastuun maatilatalouden harjoittamisesta on katsottava eläkelain 25§:ssä tarkoitetuin tavoin siirtyneen eläkkeensaajalle;\n4) ryhtymisestään harjoittamaan maataloutta, ammattimaista kalastusta tai poronhoitoa omaan tai yhteiseen >lukuun; ja\n5) perhesuhteiden muutoksesta, joka eläkelain 16§:n 1 momentin mukaan vaikuttaa eläkkeen määrään.\nEläkkeen perusmäärästä voidaan periä eläkelain 43§:n 3 momentissa tarkoitettuja vakuutusmaksuja ilman eläkkeensaajan suostumusta enintään kolmannes kulloinkin maksettavan eläkkeen määrästä. Vakuutusmaksujen perinnästä johtuvan eläkkeen vähennyksen katsotaan kulloinkin koskevan vanhinta perimiskelpoista ja vielä maksamatta olevaa vakuutusmaksua.\nEläkelautakunnan käsitellessä asiaa, jonka ratkaiseminen olennaisesti riippuu eläkelain tai sen nojalla annettujen säännösten tai määräysten soveltamisesta, tulee saapuvilla olevista jäsenistä ainakin yhden olla maatalousyrittäjien eläkelain (467/69) 18§:n 1 momentissa tarkoitettu henkilö.\nEläkelaitoksen on säilytettävä eläkeasiaan liittyvät asiakirjat ja tiedot siten kuin eläketurvakeskus sosiaali- ja terveysministeriön antamien ohjeiden mukaan tarkemmin määrää.\nMaatilahallituksen on kultakin kalenterivuodelta seuraavan vuoden huhtikuun loppuun mennessä annettava valtioneuvostolle kertomus maataloussihteerien ja maaseutupiirien toiminnasta sekä omasta toiminnastaan eläkelain mukaisissa asioissa.


2014-04-28 – Oras Tynkkynen.fi\nJulkaistu Tieteen ja teknologian vihreiden blogissa. Maailman pelastaminen on mahdollista, mutta ei helppoa. Näin voisi kiteyttää kirjani Pieni maailmanpelastusopas sisällön. Joidenkin mielestä maailmaa ei kuitenkaan saa pelastaa liian helposti. Hyvä esimerkki on sähköautot. Bensan ja dieselin vaihtaminen sähköön tehostaa autojen energiankulutusta, vähentää melua ja leikkaa lähipäästöt käytännössä nollaan. Autokanta sähköistämällä voidaan aikanaan päästä käytännössä nollapäästöiseen autoiluun, kun sähkö tuotetaan päästöttömästi uusiutuvilla. Toinen esimerkki on keinoliha. Tutkijat ja yritykset kehittelevät kuumeisesti\nPirkanmaan tiedotuslehti: Euroopalla paljon annettavaa Pirkanmaalle – ja Pirkanmaalla Euroopalle\nJulkaistu Pirkanmaan liiton tiedotuslehdessä. Pirkanmaalla on tulevaisuuden menestyksen eväät jo korissa. Meillä on hyvät liikenneyhteydet ja tasokkaat korkeakoulut. Meillä on osaamista ja luonnonvaroja. Meillä on vahva teollinen perinne, luovaa taloutta ja ketteriä startup-yrityksiä. Meillä on myös tekemisen meininkiä. Pirkanmaan menestys on ennen kaikkia omissa käsissämme. Eurooppa voi kuitenkin antaa tärkeää vetoapua. Rakennerahastoista ja tutkimusohjelmista voimme saada rahoitusta innovaatioihin ja uudistumiseen. EU-sääntelyä järkeistämällä voimme parantaa pirkanmaalaisten yritysten edellytyksiä luoda uusia työpaikkoja.


Tästä Minneapolisin mielenosoituksissa on kyse: ”Meistä tuntuu kuin polvi olisi meidän kaikkien niskalla”, kuvaa tilannetta paikallispoliitikko | Yle Uutiset | yle.fi\nYhdysvalloissa on järjestetty viime kuukausina laajoja protesteja poliisiväkivaltaa vastaan. Kuva on otettu Minneapolisissa. Protestit alkoivat, kun mustaihoinen mies kuoli poliisiväkivallan seurauksena kaupungissa toukokuussa. Kuva: Tannen Maury / EPA\n29.5.2020 • Päivitetty 29.5.2020 09:45\nWASHINGTON Mielenosoitukset ovat jatkuneet Minneapolisissa, Minnesotassa kolmatta päivää mustien kohtaaman poliisiväkivallan vuoksi. Oikeutta kuolleelle George Floydille vaativia mielenosoituksia on järjestetty eri puolilla Yhdysvaltoja, muun muassa Los Angelesissa, New Yorkissa ja Chicagossa.\nMinneapolisin kaupunginvaltuuston varapuheenjohtaja Andrea Jenkins sanoi mustien kohtaavan toistuvasti poliisiväkivaltaa, mikä on luonut tunteen, ettei heidän hengellään ole väliä.\n– Tuntuu, kuin polvi olisi meidän kaikkien niskalla, Jenkins sanoi tiedotustilaisuudessa Minneapolisissa eilen, kaupungin pormestari ja poliisipäällikkö vierellään.\nMistä tapahtumat alkoivat?\nPoliisi kutsuttiin paikalle elintarvikeliikkeeseen Minneapolisissa maanantai-iltana, kun 46-vuotiaan George Floydin epäiltiin yrittäneen maksaa väärennetyllä 20 dollarin setelillä. Floyd oli jäänyt työttömäksi ravintolan ovimiehen työstään sen jälkeen, kun ravintolat suljettiin koronan vuoksi. Pitkä mies tunnettiin lempinimellä ”Big Floyd”.\nKiinniottotilanne kärjistyi. Silminnäkijät kuvasivat videolle, kun poliisi painoi käsiraudoitettua, maassa makaavaa Floydia polvellaan niskasta maahan useiden minuuttien ajan.\nFloyd sanoi useamman kerran, ettei saa henkeä. Kiinniottotilanteessa oli mukana myös kolme muuta poliisia, jotka eivät puutu kuristusotteeseen. Minneapolisissa kuristusote on poliisille sallittua voimankäyttöä (siirryt toiseen palveluun), mutta vain tilanteessa, jossa kiinniotettu vastustaa aktiivisesti.\nTapahtumia seurasi vierestä useampi silminnäkijä, jotka videoivat tapahtumia ja osa vaati poliisia lopettamaan.\nFloyd todettiin sairaalassa kuolleeksi. Kuolinsyyntutkinta on menossa.\nLue lisää: Minneapolisin pormestari julisti kaupunkiin hätätilan – George Floydin kuolema poliisin käsissä on saanut kaupungin kaaokseen\n46-vuotias George Floyd kuoli pidätystilanteen seurauksena viime toukokuussa. Kuva: AOP\nMiten Minneapolisin poliisilaitos reagoi tapahtumiin?\nMinneapolisin poliisipäällikkö Medari Arradondo erotti George Floydin kiinniottoon osallistuneet neljä poliisia. Potkut tulivat nopeasti alle vuorokauden sisällä tapahtumista.\nRipeää erottamispäätöstä ovat kiitelleet paitsi Minneapolisin pormestari myös Yhdysvaltain poliisipäällikköjen liitto.\nMinneapolisin poliisipäällikkö on pyytänyt Floydin kuolemaan johtaneita tapahtumia anteeksi. Hän sanoi keskiviikon tiedotustilaisuudessa, että kaupungissa on toivottomuutta, jonka syntymiseen hänen johtamansa laitos on edesauttanut.\nEnnen nousemistaan poliisivoimien johtoon Medari Arradondo oli komisariona mukana jutussa (siirryt toiseen palveluun), jossa Minneapolisin poliisilaitosta syytettiin rasismin tyyssijaksi. Arradondo on itsekin musta.\nVuonna 2015 Minneapolisissa poliisi ampui 24-vuotiasta Jamar Clarkia, joka kuoli myöhemmin sairaalassa. Tapahtumista alkoivat 18 päivää kaupungissa kestäneet Black Lives Matter -liikkeen mielenosoitukset. Poliiseja vastaan ei nostettu syytteitä.\nYhdysvaltalaismedian mukaan Floydia polvella kuristaneesta poliisista oli tehty yli tusinan verran valituksia (siirryt toiseen palveluun), mutta ne eivät johtaneet sanallisia huomautuksia suurempiin seurauksiin.\nMielenilmaukset George Floydin kuolemasta ovat levinneet moniin Yhdysvaltain kaupunkeihin. New Yorkissa osoitettiin mieltä 28. toukokuuta. Kuva: Justin Lane / EPA\nOnko poliiseja syytetty?\nGeorge Floydin kuolemaan johtaneita tapahtumia tutkii minnesotalaisviranomaisten kanssa myös liittovaltion poliisi FBI. Tiedotustilaisuudessa eilen molemmat vetosivat kansalaisiin, että nämä antaisivat tutkinnalle aikaa.\nPotkut saaneita poliiseja ei ole pidätetty eikä heitä vastaan ole nostettu vielä minkäänlaisia syytteitä. Moni, mukaan lukien Minneapolisin pormestari Jacob Fray ovat ihmetelleet asiaa.\n– Miksi kiinnioton tehnyttä poliisia ei ole vangittu? Jos minä olisin tehnyt tuon, olisin jo putkassa, Fray kummasteli MSNBC-kanavan haastattelussa.\nNeljä erotettua poliisia on ilmoittanut käyttävänsä Yhdysvaltain perustuslain viidennen lisäyksen suomaa itsekriminointisuojaa. Toisin sanoen he eivät aio tehdä yhteistyötä tutkijoiden kanssa.\nMielenosoitus vai mellakka?\nKolme päivää ja yötä Minneapolisissa jatkuneissa mielenosoituksissa päivät ovat sujuneet rauhallisesti.\nPimeyden laskeuduttua mielenilmaus on jo kahtena yönä äitynyt mellakoinniksi, jossa on ryöstelty kauppoja ja poltettu rakennuksia. Perjantain vastaisena yönä myös kaupungin kolmannen poliisipiirin asemarakennus sytytettiin tuleen.\nKaupungin pormestari Jacob Fray on sanonut, että mielenosoituksiin on täysi oikeus, mutta viha ei saa kohdistua kaupungin tuhoamiseen, vaan järjestelmän muuttamiseen.\nKaupungin poliisipäällikön mukaan paikkoja ryöstelleistä ja tuhonneista moni on ollut muualta kuin Minneapolisista.\nMiten suuressa vaarassa Yhdysvaltain mustat poliisin käsissä ovat?\nPoliisien käsissä vuonna 2014 kuolleen Eric Garnerin äiti Gwen Carr puhui Minneapolisissa torstaina 28. toukokuuta. Kansalaisoikeusaktivisti Al Sharpton kuuntelee vasemmalla. Eric Garner kuoli samantyyppisesssä tilanteessa kuin George Floyd. Kuva: Craig Lassig / EPA\nYhdysvalloissa mustat, erityisesti mustat miehet ovat huomattavasti suuremmassa vaarassa poliisin kanssa kuin valkoiset. Rutgers yliopiston tutkimuksen mukaan (siirryt toiseen palveluun) mustalla miehellä on 2,5-kertainen riski kuolla poliisikohtaamisessa valkoiseen mieheen verrattuna.\nSaman Rutgersin yliopiston tutkimuksen mukaan noin yksi tuhannesta mustasta miehestä voi odottaa kuolevansa poliisin käsittelyssä.\nOireellista Yhdysvaltain synkälle tilanteelle on, että kuusi vuotta sitten Eric Garner kuoli poliisin kuristusotteessa New Yorkissa. Hän käytti tismalleen samaa ilmausta kuin George Floyd Minneapolisissa: En saa henkeä.\nMielenosoitukset mustan miehen kuolemasta poliisin käsissä jatkuvat Minneapolisissa – Pormestari vaatii syytteitä poliisia vastaan 28.5.2020\nMiehen kuolemaan johtanut pidätys järkyttää USA:ssa – FBI ryhtyi tutkimuksiin silminnäkijävideon tultua julki 27.5.2020\npoliisiväkivaltaYle Uutiset somenostotUlkomaatMinneapolispoliisiMinneapolis-st. paulmielenosoituksetlainvalvontapoliisipäällikötpidättäminenMinnesota


Kuvatarinoita – Erityistä draamaa\nHuomasin kaupassa veikeän pehmolelukolmikon: apinan, kirahvin ja norsun. Nyt kaverukset odottavat innolla pääsevänsä esiintymään nukketeatterissa. Teatterinukkehan voi olla paitsi nukketeatteria varten valmistettu nukke, mikä tahansa nukke, lelu tai muu esine, joka muuttuu mielikuvituksen keinoin eläväksi.\nKaverukset odottavat pääsevänsä mukaan tarinaan.\nJos teatterinukkejen käyttäminen esi- ja alkuopetuksessa kiinnostaa, kannattaa tutustua aiemmin esittelemääni kirjaan Loikaten leikkiin – rohkeasti rooliin! Draamakasvatusta 1-7 -vuotiaille. Kirjassa esitellään erilaisia teatterinukkeja, annetaan vinkkejä niiden valmistamiseen, käsittelyyn ja käyttöön eri tilanteissa ja draaman toimintamuodoissa.\nTutustuin lukumotivaation ja monilukutaidon kehittämiseen tähtäävän Lukuinto-ohjelman sivuilla kuvatarinoihin ja sain ajatuksen miten tuota tarinankerrontaa, nukketeatteria ja tietotekniikkaa yhdistävää ideaa voisi soveltaa. Sivuston ideapankin tuottamista koskevassa osiossa on olemassa olevan teoksen jatkotyöstämiseen monia muitakin toiminnallisia ja tietotekniikkaa hyödyntäviä ideoita: digi- ja pelitarinoita, sarjakuvaa, elokuvaa, draamaa ja teatteria.\nOma sovellusideani, joka kuvatarinoiden pohjalta heräsi, on seuraava:\n1. Oppilaat työskentelevät 3-4 oppilaan ryhmissä, keksivät oman sadun ja tekevät siitä kuvatarinan.\n2. Ryhmä valitsee sadun päähenkilön ja tarvittaessa 1-2 muuta henkilöä. Henkilöt voivat olla nukkeja, leluja tai muita käytettävissä olevia esineitä.\n3. Sadun kirjoittamiseen käytetään satukaavaa.\n4. Oppilaat suunnittelevat sadun esittämiseen tarvittavan lavastuksen.\n5. Ryhmä kuvaa sadun eri vaiheita iPadilla ja valitsee parhaat kuvat kuvatarinaa varten.\n6. Kuvat järjestetään iMovien aikajanalle, lisätään satukaavan mukaan kirjoitetut tekstit ja äänitehosteet tai taustamusiikki.\n3 vastausta artikkeliin “Kuvatarinoita”\nTämän tyyppistä blogia tosiaan tarvitaan draama-opetuksen tueksi. Itse olen erikoistunut koomisten elementtien lisäämiseen draaman mausteeksi. Keräämäni tuhannen naurettavan toiminnan lista on luettavissa naurukouluttaja Vesa Karvisen kirjasta ”Naurun ABC” tai nettisivultani. Ilonpilkahduksia ja koskettavuutta toivoen ja toivottaen.\nPäivitysilmoitus: Draamatarinoita alkuopetukseen – Erityistä draamaa\nPäivitysilmoitus: Nukketeatteri tunnetaitojen edistäjänä – Erityistä draamaa


Vaurastumiseen tarvitset muutakin kuin palkkatulot | Säästöistä unelmiksi\nEn ole koskaan ajatellut rikastumista rahasummana. Niin, että sitten kun tililläni on miljoona euroa, voin sanoa olevani rikas (tähän kohtaan huomio, jos minulla olisi miljoona euroa, en makuuttaisi sitä tililläni). Minulle rikkaus tarkoittaa vapautta. Siksi koen olevani äärimmäisen rikas kun olen viimeisen vuoden ajan voinut mennä ja tehdä vapaasti mitä huvittaa vaikka tililläni ei ole koskaan aikaisemmin ollut yhtä vähän rahaa kuin nyt.\nYleinen totuus on, että palkkatöillä ei Suomessa pääse rikastumaan, siitä pitää verotus ja yleiset elinkustannukset huolen. Jos silmissäsi siintää tulevaisuuden parempi kuukausipalkka, josta ajattelet että sinulla tulee olemaan rahaa vaikka mihin, valitettavasti rahalla on tapana hävitä samassa tahdissa kuin sitä tuleekin jos siihen ei oikeasti kiinnitä huomiota. Vaurastumisessa pätee sääntö, ei ne suuret tulot vaan ne pienet menot.\nJos tällä hetkellä elää palkasta toiseen niin, ettei säästöön saati sijoituksiin jää mitään, ei koskaan tule vaurastumaan, sillä tulojen noustessa myös menot kasvavat. Hankitaan isompi asunto, parempi auto, hienommat lomamatkat, remontoidaan ja sisustetaan kotia. Tulevalle rahalle on helppo keksiä käyttöä ja tällä tyylillä kaikki tuleva raha palaa kulutukseen saman tien eikä nousseesta palkasta huolimatta tulevaisuus näytä yhtään vauraammalta.\nHeräsin itse tähän todellisuuteen toden teolla muutamia vuosia sitten. Olin hyväpalkkaisessa työssä ja rahaa jäi kulutukseen mukavasti. Joka kuukausi keksin uutta shoppailtavaa, mutta en tullut sen onnellisemmaksi vaikka koti pursusi kauniita tavaroita ja kaappi kalliita vaatteita. Tavoitteeni ja unelmani oli aina jossain isommassa, ja ymmärsin, etten tulisi sitä tätä menoa koskaan saavuttamaan. Rahan kuluttaminen tässä hetkessä ei tehnyt minusta onnellisempaa, mutta ymmärsin, että sen säästäminen ja sijoittaminen mahdollistaisi tulevaisuudessa sellaisten asioiden saavuttamisen, jolla olisi minulle oikeasti merkitystä.\nVaurastuminen vaatii riskinottoa\nPerinteisissä sijoitusoppaissa muistutetaan aina, että vaurautta voi kerryttää vain ottamalla riskiä, lähtemällä esimerkiksi yrittäjäksi tai sijoittamalla, sillä monella meistä ei tule olemaan ainutlaatuista kykyä, jolla voisi tienata palkkatöissä valtavia summia. Vain rahalla voi tehdä lisää rahaa. Laskisin itse yrittämisen osaksi sijoittamista, sillä yrittämisessä omistat osuuden yrityksestä, joka on sinulle sijoitus samalla lailla kuin esimerkiksi osakesijoittamisessakin. Yrittäjänä olet kuitenkin myös omalla työpanoksellasi edesauttamassa sijoituksen kasvamista.\nOlen puhunut korkoa korolle-efektistä moneen otteeseen, ja oletan, että jos olet pitkäaikaisempi lukijani, osaat sen määritelmän jo unissasikin. Kun itse heräsin kuluttamisen järjettömyyteen ja korkoa korolle efektin mahtavuuteen, olen siitä hetkestä lähtien laittanut palkastani yhä isomman siivun säästöihin ja sijoituksiin. Poislukien kulunut vuosi, jolloin olen pääasiassa elänyt säästöilläni ja uudet säästöt ja sijoitukset ovat olleet jäähyllä. Ajatteluni rahaa kohtaan muuttui kun uskalsin lähteä tavoittelemaan unelmiani. Kun mielessä on jokin isompi, merkityksellinen tavoite, on pienemmistä merkityksettömistä kuluista helpompi säästää.\nSijoittamisen ei kuitenkaan tarvitse olla erityisen riskikästä ollakseen kohtuullisen hyvin tuottavaa. Toki riski ja tuotto kulkevat käsikädessä ja pienellä riskillä saa yleensä pienemmän tuoton. Meille tavallisille säästäjille ja sijoittajille löytyy kuitenkin hyviä vaihtoehtoja laittaa rahaa sivuun ja poikimaan kohtuullisella riskillä, jolloin tulevaisuuden haaveet ovat askeleen lähempänä. Tällaisesta sijoittamisesta olen kirjoittanut muun muassa Edullisin tapa aloittaa sijoittaminen -artikkelissa.\nMinulle yksi tämän blogin tavoitteista on kannustaa lukijoita unelmoimaan ja tekemään suunnitelmia unelmien toteuttamiseksi. Uskon, että meidän on mahdollista elää merkityksellisempää elämää kun ponnistelemme jonkin isomman tavoitteen saavuttamiseksi jokapäiväisen arkipyörityksen lisäksi. Usein se ei vaadi meiltä muuta kuin ajattelutavan muutoksen, jolloin voimme nähdä uusia mahdollisuuksia ja tapoja saavuttaa unelmamme. Säästäminen ja sijoittaminen ovat yksi tapa ottaa askel oikeaan suuntaan.\nJos tykkäsit tekstistä, laita hyvä kiertämään ja linkkaa myös kaverille! Tule myös mukaan Säästöistä Unelmiksi- Facebook ryhmään.\nFiled Under: Aloittaminen, Unelmointi, Varallisuus


Vegebrunssilla Sandrossa – Kemikaalicocktail\nKirjoittanut Noora Shingler 18. elokuuta 2013 kello 08:51\nBlogasin jokin aika sitten mielestäni Helsingin parhaasta brunssista. Eilen Sandrosta tuli vielä asteen verran kiinnostavampi tapaus! Nyt vegeaamiaista kaipaavalla on ainakin jokaisena lauantaina erinomainen vaihtoehto kotikeittiölleen.\n(Sori pieni moka videoklipillä: kyseessä olivat iranilaiset taatelit, eivät intialaiset niin kuin erehdyksissäni sekoilin…)\nVideolla haastattelussa yksi Sandron omistajista, Maountassir Hicham.\nHanna Jensenin ja Anna ”Koemaistaja” Keski-Kohtamäen kanssa saimme aikaan konsensuksen siitä, että brunssin parasta antia olivat herkullinen seitan ja mehevä kesäkurpitsakakku. Marinoitua, mausteista seitania maistellessa olisi oikeasti voinut luulla pureksivansa kebabia ja kesäkurpitsakakku oli ihanan kostea ja maistuva, mutta ei liian makea. Ja tietysti ne tahnat. Ah!\nSandron vegebrunssi maksaa 19,90 ja on ehdottomasti hintansa arvoinen. Lista brunssin suolaisen puolen tarkasta sisällöstä löytyy Sandron sivuilta. Vielä kun se baklava lisättäisiin jälkkäripöytään, olisi kaikki täydellistä!


Vancouver 2010: Marcus Sandell ei kerro koelaskunsa tulosta - Alppihiihto - Ilta-Sanomat\nMarcus Sandell ei kerro koelaskunsa tulosta\nMarcus Sandell ei saa kertoa koelaskunsa tulosta. (KUVA: Lehtikuva/Timo Jaakonaho)\nJulkaistu: 21.2.2010 10:05\nAlppihiihtäjä Marcus Sandellin kilpailukausi alkaa ja saattaa myös päättyä tiistaina.\nSandellin kauden ainoaksi kisastartiksi on tyrkyllä Vancouverin olympialaisten suurpujottelu. Lyhyenlännäksi Sandellin kisakautta vaatii Kansainvälisen hiihtoliiton FIS:n pykäläviidakko. Sieltä löytyi sääntö, joka käytännössä estää Sandellia osallistumasta loppukauden kilpailuihin saati olympialaisten toiseen mahdolliseen lajiinsa pujotteluun.


Kevennys — Tekniikan Maailma\nAloittanut 10.12.2004 15:41\nTämä on niin mainio kirjoitus, että ihan pakko on pistää. Ei siis ole minun kirjoittamani vaan lainattu. Muuten loistava kirjoitus, mutta oli unohtunut jenkkiautot pois. Siitä iso miinus. Mutta nyt itse asiaan eli tekstiin. Nauttikaa, olkaa hyvät.\nEDIT: Ihan tajutonta, että ei voi kirjoittaa #&%£$!*, vaan se sensuroidaan. Vaihdanpa sitten sen tilalle sanan hanurista.\n"Nythän on niin, että saksalaiset autot ovat hanurista. Täytyy olla vähintään natsi, että ajaa hitler-jugend mallisella mercedeksellä. Saksalaisissa autoissa on juutalaisten selkänahasta valmistetut penkit. Kun painat ahterisi penkille, se sanoo: Guten morgen mein herr. Saksalaisissa autoissa on niin onneton jousitus, että sairaalat käyttävät niitä munuaiskivien murskaukseen. Potilas kyytiin ja korttelin ympäri mukulakivillä. Kyllä munuaiset alkavat toimia, mutta hampaista lähtee paikat. Saksalainen auto toimii kuin kello, paitsi, että vedettäessä kello lähtee käyntiin ja saksalainen auto ei käynnisty työntämälläkään.\nJapanilaiset autot ovat hanurista. Ostaisitko sinä pokemonin näköisen auton? Miten kansa joka rakentaa talonsa paperista, voi tehdä kestäviä autoja. Kottikärrylläkin on parempi ajettavuus kuin näillä japanilaisilla tuulipusseilla. Japanilaisilla on pitkät perinteet leijojen lennätyksessä ja paperin taittelussa. Nyt he käyttävät tätä osaamista autojen suunnittelussa. Kun japanilaiseen autoon on tungettu koko perhe, niin kenelläkään ei ole varaa pieraista, etteivät ovet lennähtäisi auki. Täyteen lastattu japanilaisauto on viihtyisä kuin käynyt piimäpurkki. Avatessa sisältö pursuaa karkuun ja alkaa kauhea vaahtoaminen. Miksi asentaa auto täyteen turvatyynyjä, jos ne eivät mahdu täyttymään ilman, että kaikki autossa olijat puristuvat hengiltä. Kesäisin näkee rantaleijonia, joilla on punoittava toyota-logo painuneena vatsanahkaan, alla lukee airbag. On taas istuttu koko kesä corollassa.\nRanskalaiset autot ovat hanurista. Eikös sieltä ranskasta tule vain patonkia, viiniä ja homejuustoa? Tarina: Ranskalainen paimenpoika ajoi autonsa vuorille. Paimen läksi tyttöjen perään ja unohti autonsa pariksi viikoksi ulkosalle. Tullessaan takaisin paimen huomasi autonsa olevan homeen peitossa. Katseltuaan aikansa autoaan, paimen totesi sen erinomaiseksi, ja siitä lähtien ranskalaiset autot ovat aina olleet homeessa. Onko kaikkien ranskalaisten autojen mallina toiminut vanha lenkkitossu? Osta hyvä huoltosopimus, saat auton kaupanpäälle. Leijonan sukua, mutta naukuu kuin kissa. Pösö mainosti testimenestystään lauseella: "Parasta kyytiä", vaikka koko testin tarkoitus oli vain: "Edistää myyntiä"\nItalialaiset autot ovat hanurista. Ostaako niitä kukaan? Italian autot ovat yhtä haluttuja, kuin heidän sotilaansa toisessa maailmansodassa. Mitä tuollaisella pizzauunilla tekee suomen pakkasissa, ei mitään. Kun italialaisessa autossa paiskaa oven kiinni, niin taatusti toiselta puolelta hajoaa jotain, tai ainakin maalit irtoaa. Kaikki auton vivut ja kytkimet ovat vahvuudeltaan suolatikun luokkaa. Auto kestää kuin perunalastu muurarin kourassa. Auton markkinointikin on todella epätoivoista: Osta Fiat Marea, saat omakotitalon kaupan päälle.\nRuotsalaiset autot ovat hanurista. Miksi kukaan haluaa omistaa muuttolaatikon näköisen auton? Ruotsalaiset autot on niin onnettomia, että mustalaisillakin on varaa ajaa niillä. Jopa 4-vuotiaat osaavat piirtää volvoja ja saabeja, on ne sellaisia muotoilun kukkasia. Miksi kukaan haluaisi käännellä ruotsalaista autoa, kun puimurikin kääntyy näppärämmin. Maanteiden resiina joka syö bensaa, siihen malliin, että kun vähän polkasee, niin jo on pyörre bensatankissa. Volvo on yhtä urheilullinen ja virtaviivainen kuin ruotsinlautta. Volvo on ainoa auto jonka näköismallin voit rakentaa kahdella lego-palikalla.\nItäautot, jeesus, ne vasta on hanurista. Vain idässä enää valmistetaan henkilöautoja joissa on yli metrin pituinen vaihdekeppi. Verhoilun pettäessä, alkaa heinää tunkea hanuriin. Itäauton jousitus pitää huolen siitä, että keskustelu ajon aikana muuttuu änkytykseksi. Venäjällä ladoissa kasvatetaan tomaatteja, meillä niissä kasvaa kusipäitä. Idässä valmistetaan maailman parhaat mäkiautot. Auto voi käynnistyä parilla ryypyllä, kuski ei pullollisellakaan."\n[J R muokkasi tätä viestiä 21.11.2004 klo 15:45]\nTämä juttu oli muuten jo toisessa ketjussa! Omiltakin sivuiltani tuo löytyy, eräs lukija oli lähettänyt vastaavanlaisen tekstin amerikkalaisista autoista ja tässä se on:\nAmerikkalaiset autot ne vasta #&%£$!* ovat. Kuka haluaa ostaa auton maasta, jossa vähemmän ääniä saanut valitaan presidentiksi? Polttoainetalouskin on huippuluokkaa: Pakoputkesta tulevalla öljynsekaisella bensiinillä pikkujapsi kulkee perässä, ja useimmiten menee ohi. Ajo-ominaisuudet ovat samaa luokkaa traktorin peräkärryn kanssa, tosin peräkärryn renkaita ei saa vinkumaan soratiellä sateessa (katso muutama amerikkalainen elokuva). Entä luotettavuus: Auto laukeaa juuri kriittisellä hetkellä ja räjähtää pienimmänkin ulosajon seurauksena\nNuohan pitävät melkein paikkansa, ainakin melkein. Onneksi tänne tulee joskus hyvät kiinalaisautot... Valloittavat samalla tavalla Suomen markkinat kuin japanilaiset aikoinaan...\n"Miten kansa joka rakentaa talonsa paperista, voi tehdä kestäviä autoja.\nJapanilaisilla on pitkät perinteet leijojen lennätyksessä ja paperin taittelussa. Nyt he käyttävät tätä osaamista autojen suunnittelussa."\nRakennusalalla on tapana sanoa, että kun järki loppuu, käytetään ratakiskoa. Se ainakin kestää.\nHupaisaa! ja kyllä vähän pelottavaakin, sillä toi kuulosti muutamien tapaamieni (tai täällä näkemieni) henkilöiden mielikuvaa ko. maiden autoista\ntoi oli paras, paitti japsu autot on best ei niit saa pilkata.


Uuden 30 pelon päivää -haasteen 2. viikko | Dreamspire\nHAASTE 8 – MUSIIKKIPORTFOLION LUOMINEN\nJyväskylän yliopistopaikkani saa odottaa vielä toisen välivuoden verran. Yksi paikoista, joihin aion nyt toisena välivuotena hakea on kulttuurituotanto Työväen akatemian puolella Kauniaisissa. Kirjoitin tänään hakemukseni ”Kuka minä olen?” -kohdan ja päätin luoda internetiin oman musiikkiportfolioni, jossa voin esitellä tekemiäni kappaleita. Musiikkiporfolio löytyy Dreamspiren sivuilta täältä (PÄIVITYS: Dreamspiren sivujen musiikkiportfolio on poistettu, uusi portfolio kuunneltavissa Soundcloudissa).\nHAASTE 9 – KOTIHARJUN SAUNA\nHarjun sauna on legendaarisessa maineessa oleva iso puusauna, jossa saa kunnon löylyt – ja löylytauoilla voi astua ylös ja istua pyyhe päällä ulkolauteilla keskellä Sörnäisen vilkkaita katuja! Minä ja haasteporukasta neljä muuta jätkää kävimme siellä saunomassa. Löylyt olivat maittavia, mutta 12,5 euron suolainen hinta (opiskelijoilta 8,5€) estää tätä miellyttävää kokemusta muuttumasta tavaksi.\nHAASTE 10 – MEDITAATIO-SAUNA-ILTA\nPerinteinen keskiviikkoinen meditaatioilta kokosi taas ihmisiä kommuunin katon alle. Meditaation jälkeen oli luvassa myös yhteissauna kommuunin tiloissa ja saunan jälkeen oli vuorossa yleistä hengausta, keskustelua ja musisointia. Illanvietto keskellä viikkoa, kuin minijuhlat, eikä alkoholia tarvittu!\nHAASTE 11 – MUUSIKIN TEKO, VALMISTAUTUMINEN KEIKKAAN\nTänä päivänä käytin taas monta tuntia aikaa FL Studion parissa musiikkia tehden. Valmistauduin henkisesti huomenna perjantaina koittavaan viimeiseen työpäivääni. Kirjoitin sanat jäähyväiskeikalla esittämääni biisiä varten ja harjoittelin räppäämään tätä kappaletta.\nHAASTE 12 – JÄÄHYVÄISKEIKKA KOULULLA\nTänään oli viimeinen päiväni töissä koulunkäyntiavustaja. Irtisanoutumisestani kirjoitin jo edellisen haasteen yhteydessä. Olin sopinut asiasta rehtorin ja opettajien kanssa, ja pidin koulun liikuntasalissa oppilaille jäähyväiskeikan, jossa soitin pianoa ja räppäsin tilaisuutta varten kirjoittamani jäähyväiskappaleen.\nEsiintyminen jännitti, mutta onneksi se meni hyvin ja oppilaat tykkäsivät. Joitain virheitä sattui räpätessä, mutta muut eivät niitä kuulemma edes huomanneet. Hyvä niin.\nHAASTE 13 – YHDESSÄ YKSIN, EARTH HOUR -DOKUMENTTI\nTänään kävelin kaverini kanssa turistin lailla ympäri Helsinkiä. Kuljimme museoiden ohi ja kävimme vierailemassa Temppeliaukion kirkolla. Tämän jäkeen menimme kahvilaan saman pöydän ääreen, jossa istuimme molemmat yhdessä yksin: minä kirjoitin uusia lyriikoita ja kaverini luki yliopistokirjojaan.\nYhdessä yksin on työmuoto, joka on käytössä valtavan monessa työpaikassa ja jota monet käyttävät kaverinsa kanssa pääsykokeisiin lukiessa. Siinä kaikki treenaavat yksin jotain asiaa samassa tilassa kuin kuntosalilla. Ja hauskemmaksi asian tekee, jos vieressä oleva on tuttu ihminen.\nYksin voi olla vaikea saada asioita aikaan, mutta jos vieressäsi näet kaverin treenaavan tai keskittyvän kovaa, motivoi se todennäköisesti myös sinua. Illalla menin elämäni ensimmäistä kertaa Lasipalatsin luona olevaan elokuvateatteriin Bio Rexiin.\nKaverini kutsui minut sinne katsomaan Earth Hourin kunniaksi esitettävää Chasing Ice -dokumenttia. Ennakko-odotukseni olivat ehkä hieman negatiiviset, mutta ne murtuivat onneksi komeasti, elokuva osoittautui erittäin hyväksi ja inspiroivaksi.\nHAASTE 14 – HENKINEN SUNNUNTAI\nEnsimmäisen haastekuukauden aikana päivänvalon nähnyt henkinen sunnuntai sai tänään toisinnon. Kymmeneltä aamulla aloitimme meditoinnin. 10 minuutin lyhyen istunnon jälkeen kuuntelimme edesmenneen idäntutkija Alan Wattsin luennon tietoisuudesta ja läsnäolosta elämässä. Kuuntelimme päivän aikana myös pari TED-puhetta.\nToinen puhe oli lyhyt kolmen minuutin video, ja se käsittele aikamme tappavaa sairautta, istumista – meidän sukupolvemme tupakointia, kuten puhuja sanoi! Toinen puhe käsitteli kehonkieltä ja sen vaikutusta elämäämme. Suosittelen molempien puheiden katsomista. Illan haastetapaamiseen tuli noin kymmenen ihmistä ja keskustelin vielä tapaamisessa kaverini kanssa istumisvideosta.\n”Ihminen on luotu juoksemaan”, sanoi kaverini. ”Ihminen voittaa kestävyydessään lähes minkä tahansa eläimen. Ihminen voi hyvin juosta kymmeniä kilometrejä päivässä ja tällaista kestävyyttä löytyy vaan harvalta muulta eliöltä.” TED-puheen puhuja kertoi, että istumme enemmän kuin syömme (9,3 tuntia istumiseta päivässä verrattuna 7,7 tuntia nukkumista yössä).\nPuhuja kertoi itse alkaneensa pitää asiakastapaamisia toimiston ja kahviloiden ja ruokapaikkojen sijaan kävelyn merkeissä! 2-20 kävelyä viikossa on piristänyt häntä todella paljon, ja myös muuttanut hänen käymiensä keskustelujen energiatasoa ja sisältöä: on paljon helpompi ajatella outside the bokx kun on itsekin oman toimisto- ja työpaikkalaatikkonsa ulkopuolella ja näkee ympärillään vaihtuvia näkymiä!\nHenkinen päivä vaihtuikin videoiden katsomisen jälkeen spontaaniksi kävelypäiväksi! Kävelimme kommuunin lähellä olevan ison kiven luokse ja kiipeilimme sillä. Loppupäivästä katsoimme myös Nelson Mandelasta tehtyä Invictus – Voittamaton –elokuvaa.\nIllan haastetapaamiseen saapui noin kymmenen henkeä, joiden joukossa myös yksi uusi naama. Ennen ensiviikon haastetapaamista kokoonnumme porukalla vielä yhteen seuraavana keskiviikkona kun on perinteisen meditaatio-saunaillan vuoro. Ilta alkaa viideltä ja jatkuu myöhään.\nMukaan pääsee kuka tahansa halukas! Jos kiinnostaa, asiasta voi laittaa minulle viestiä facebookissa tai sähköpostilla (olli.lukkari@gmail.com)!\nRōshi sitting in a humble posture\nhuhtikuu 1, 2014 at 10:22 am\nNilofer Merchant ei ole tainnut kuulla Zazen -istumameditaatiosta, nyky-yhteiskuntamme pelastuksesta?\nhuhtikuu 1, 2014 at 1:11 pm\nistumameditaatio ja koneella/palaverissa röhnöttäminen ovat kaksi eri asiaa\nhuhtikuu 1, 2014 at 7:59 pm\nKoneella röhnöttämisen sijaan näyttöpäätteen äärellä voi istua ryhdikkäänä ja läsnäoloa tihkuen. Myös kokouksien lopputulos voitaisiin saada paljon parempaan lopputulokseen Zazenilla. Ehkäpä vaikka siten, että kokouksen aihe esitettäisiin ensin ja sen jälkeen jokainen osallistuja meditoisi hetken ja antaisi oman näkökulmansa asiaan sen jälkeen.


Karaokeharrastus voi Juuassa hyvin - "Viime vuonna meillä oli 58 tapahtumaa"\nMaakunta 27.3.2019 14:59 TILAAJILLE\nJuuan karaokeharrastajilla pitää kiirettä. Viimeistelyssä on jälleen uusi, aina hyvin Juuankin ulkopuolella vastaanotettu keväinen karaokerevyy. Karaokeharrastajien kesästäkin näyttää tulevan kiireinen viime kesien tapaan.\nMaakunta 21.3.2019 16:57 TILAAJILLE\nJuuan kunta teki vuonna 2018 279 887 euron tuloksen, josta poistoerojen ja investointivarausten jälkeen kertyy ylijäämää 31 754 euroa.\nIlmatieteen laitos: Ajokeli on huono Pohjois-Karjalassa tänään, syynä lumisade\nMaakunta 8.3.2019 06:24\nAjokeli muuttuu huonoksi Pohjois-Karjalassa aamusta alkaen lumisateen vuoksi, Ilmatieteen laitos varoittaa.\nPro Höytiäinen ry sai 11 000 euron avustuksen Museovirastolta\nMaakunta 5.3.2019 10:32\nMuseovirasto on jakanut vuoden 2019 avustukset yhteisöjen kulttuuriperintöön ja kulttuuriympäristöön liittyviin hankkeisiin. Avustusta myönnettiin 11 kansalaisjärjestölle ja yhteisölle yhteensä 84 700 euroa.\nSavo-Karjalan vaalipiirin kokoomusehdokas luopui viime hetkillä - tilalle eduskuntavaaliehdokkaaksi ravintolayrittäjä Nurmeksesta\nMaakunta 4.3.2019 08:21\nSavo-Karjalan Kokoomuksen piirihallitus nimesi sunnuntaina ravintolayrittäjä Mikko Meriläisen (kuvassa) avoimeksi tulleelle ehdokaspaikalle eduskuntavaaleihin.\nMaakunta 3.3.2019 09:54


Arvoisa puhemies! Hallituksen esitysten 157 ja 158 osalta maa- ja metsätalousvaliokunnassa käytiin lähestulkoon uskomaton skaba, jos näin voidaan sanoa. Se kesti kuukausikaupalla. Kysymys oli kotirauhan suojasta. Maa- ja metsätalousministeriön ja oikeusministeriön virkamiehet halusivat vääjäämättömästi EU:n tarkastusoikeuden ulottamista kotirauhan piiriin. Asiasta käytiin myöskin EU:n laajuinen selvitystyö. Se osoitti, että esimerkiksi Italian lainsäädännössä tämä asia on kuitattu sillä tavalla, että tarkastus suoritetaan maatalouselinkeinon tilojen piirissä ja piste, ja vielä erikoisesti korostetaan kansalliseen lainsäädäntöön perustuen kotirauhan, sanotaanko, koskemattomuutta, jos asia voidaan näin ilmaista.\nNiin sitten tämä voimien mittely kansainvälisiin esimerkkeihin ja EU:n laajuisiin esimerkkeihin perustuen johti siihen, että asianomainen kohta muutettiin niin tässä laissa kuin hallituksen esityksessä 158 ja todetaan, ettei kyseistä tarkastusoikeutta tule ulottaa kotirauhan piiriin, ja ehdotetaan sen vuoksi asiaa koskevien säännösehdotusten poistamista asianomaisista pykälistä. Vielä erikoisesti haluttiin selvyyden vuoksi todeta, ettei tarkastusta saa suorittaa kotirauhan piiriin kuuluvissa tiloissa.\nSitten kun tämä oli saatu selväksi, seuraavana tuli kysymykseen se, pitäisikö tästä tarkastuksesta ylipäätään jotakin lausua, ja todettiin, että ei nyt enää ärsytetä tuottajia, kun tämä asia on muutenkin saanut niin paljon julkisuutta. Tätä kaikki eivät voineet hyväksyä, ja nyt sitten täällä on vastalause, jonka sisältöä suoraan sanottuna vain hämmästelen.\nArvoisa rouva puhemies! Meillä eilen käytiin täällä eduskunnassa keskustelua, jossa oli kysymys telekuuntelun ulottamisesta rikollisten toimintojen epäiltyyn kohteeseen ja vaikka kotiin. Tuolloin puolusteltiin eräiltä tahoilta sitä, että kotiin ei voi tällaista ulottaa. Ajattelin silloin, että aivan hullu ajatus oli tämän lainsäädännön kohdalla maaseutuelinkeinojen rahoituslakiin liittyen, että EU-tarkastajat tulisivat sitten tänne kotien pariin. Minusta riittää se, että he saavat paikan päällä nähdä viljelykset ja saavat kirjallisesti asianmukaiset selvitykset. Nyt tässä on päästy kyllä ihan ymmärtääkseni asialliselle linjalle, mutta ihmettelen, että joku tällaista koteihin tunkeutumista on edes saattanut ajatellakaan.


Havaintoja uudesta maailmanjärjestyksestä: Luomuviljely aiotaan kieltää USA:ssa http://www.nwohavaintoja.blogspot.com/2924455.html>\nLuomuviljely aiotaan kieltää USA:ssa\nYhdysvaltain kongressin demokraatti Rosa DeLauro on tuonut Yhdysvaltojen kongressiin lakialoitteen , joka ilmeisesti kriminalisoisi kotitarveviljelyn ja luonnonmukaisen viljelyn ja pakottaisi maanviljelijät käyttämään hallituksen määrittelemiä kemikaaleja, lisäaineita ja myrkkyjä ravinnon tuotannossa miljoonan dollarin sakon uhalla. Edustaja DeLauron aviomies työskentelee agribisnesjätti Monsantolle.\nTämän lakiuudistuksen taustalla on kuitenkin Rockefellerien suku ja muu varjohallituksen porukka. He itse ovat jo vuosikymmeniä käyttäneet itse luomuruokaa omiin tarpeisiinsa, mutta ovat kauhistuneita siitä kun nyt luomuruoan suosio on lisääntynyt eri puolilla maailmaa. Niin vastavetona heidän on turvauduttava mitä järjettömimpiin lakiuudistuksiin, jolla saataisiin myrkytettyä ihmisiä Montanton tuottamilla kemikaaleilla.\nMyös näissä Yhdysvaltojen FEMA Homeland Securityn keskitysleireillä tullaan ruokkimaan sinne vangitut ihmiset vahvasti geenimanipuloidulla ravinnolla ja vesi tulee olemaan vahvasti fluoripitoinen, koska sen on huomattu heikentävän reaktiokykyä. Jo pelkästään Helsingin ja koko pääkaupungin vesijohtoveden fluoripitoisuus on 0,1 mg/l ja tämä ollaan perusteltu, että se pitäisi hampaat kunnossa. Mutta totuus on, että tällä fluorilla saadaan heikennettyä käpyrauhasen toimintaa ja sitä kautta järki alkaa pikku hiljaa heikkenemään. Ja juuri tämän vuoksi vahvoissa psyykelääkkeissä on vahvasti fluoria mukana. Mutta siellä seassa akussakin oleva lithium taas saa aikaan piristäviä oireita ja muiden myrkkyjen kanssa se saa käyttäjän entistäkin syvempään masennustilaan, joka johtaa useasti enemmän tai vähemmän itsetuhoisuuteen.\nLähettänyt Against NWO klo 4:21 ap.\nTunnisteet: FEMA, fluori, keskitysleiri, luomuviljely, rockefeller, Rosa DeLauro, usa, vesijohtovesi, yhdysvallat\nLuke Rudowski (We Are Change New York aktivisti) p...\nEliitti on vanginnut totuusaktivistin/dokumentinte...\nJay Rockefeller: Internettiä ei olisi pitänyt kosk...\nYhdysvaltojen, Kanadan ja Iso-Britannian asevoimat...\nOsama Bin Laden propagandaa mediassa\nSaksan kouluampujan Tim Kretschmerin surmamotiivi\nBaxterin lintuinfluenssarokotteita testataan myös ...\nEliitti on aloittanut H5N1 viruksen biologisen sod...\n"Uusi maailmanjärjestys" CNN:llä\nPlaneettamme galaktinen historia\nFalse-flag isku suunnitteilla lähi-idässä Maalisku...\nIlluminati salaseuran alku